Source: https://www.aktuality.sk/clanok/710365/sud-s-kocnerom-a-ruskom-kauza-zmenky-bodor-toth-online/
Timestamp: 2020-02-19 05:22:06+00:00
Document Index: 397202

Matched Legal Cases: ['súd ', 'Súd ', 'súd ', 'súd ', 'súd ', 'Súd ', 'súd ', 'Súd ', 'Súd ', 'Súd ', 'súd ', 'súd ', 'Súd ', 'súd ', 'súd ', 'súd ', 'súd ', 'Súd ', 'Súd ', 'súd ', 'Súd ', 'súd ', 'súd ', 'Súd ', 'súd ', 'Súd ', 'súd ', 'Súd ', 'súd ', 'Súd ', 'súd ', 'súd ', 'súd ', 'súd ', 'Súd ', 'Súd ', 'súd ']

Kauza zmenky: Sudca nariadil predviesť Petra Tótha na septembrový súd. Prísť by mal aj Kočner | Aktuality.sk
22.7.2019 07:30
Kauza zmenky: Sudca nariadil predviesť Petra Tótha na septembrový súd. Prísť by mal aj Kočner
Peter Tóth na súd neprišiel, sudca ho nechá predviesť políciou. Na septembrovom pojednávaní sa zrejme stretne spolu s Marianom Kočnerom.
Streda, 31. júla (šiesty deň pojednávania)
Témou šiesteho dňa hlavného pojednávania v kauze zmenky bol Peter Tóth. Niekdajšiu pravú ruku Kočnera predvolali ako svedka, on však nedorazil.
Sudca nariadil, aby ho polícia predviedla na septembrový súd. Pojednávať sa bude v Justičnom paláci v Bratislave.
Tóth v stredu ráno zverejnil na svojom webe text s vysvetlením, „prečo dnes nemôžem svedčiť.” Tvrdí v ňom, že sa obáva o svoju bezpečnosť a viní za to Slovenskú informačnú službu (SIS), políciu aj novinárov. Podľa vlastných slov sa musí skrývať v zahraničí.
Napriek tomu sudca nariadil, aby Tótha predviedla polícia. Dnes už bývalý SIS-kár svedčí proti väzobne stíhanému Kočnerovi. Niekdajší priatelia sa tak po prvý raz stretnú tvárou v tvár, no na opačných brehoch a spornými verziami o tom, ako to bolo so zmenkami.
Denník SME zverejnil fotografiu, na ktorej je Peter Tóth a bloger Radovan Bránik v Nemecku. Malo by ísť o snímku z piatka minulého týždňa.
Tóth na svojom webe potvrdil, že k falšovaniu zmeniek dopomohol Jozef Dučák st. Mal zohnať atrament, pero, papier, tlačiareň aj toner z roku 2000. Bývalý SIS-kár aj pred vyšetrovateľom v inom prípade povedal, že zmenky nie sú pravé.
Práve na rok 2000 sa odvoláva obžalovaný Rusko, Kočner a aj obvinený Štefan Agh. Ten kedysi podnikal s Kočnerom a spoluvlastnili aj Gamatex, firmu, ktorá chcela ovládnuť TV Markíza. Muži tvrdia, že práve v júni 2000 podpísali štyri zmenky za milióny korún.
Dnes je ich hodnota 69 miliónov eur, Kočner si ich vymáha od Markízy.
Ani Dučák st. sa pred sudcov neposadil. Tvrdí, že je v zahraničí na liečení. Predseda senátu nechal toto tvrdenie overiť.
Prokurátor dodal, že polícia môže predviesť aj svedka Dučáka. Ten je obvinený v kauze Technopol. Pred senát by sa mal posadiť na jesennom poejdnávaní.
Do ďalšieho kola hlavného pojednávania ostalo desať nevypočutých svedkov.
To najdôležitejšie v kauze zmenky:
- Petra Tótha má na septemborvé pojednávanie predviesť polícia, nariadil to súd;
- na jesenné pojednávanie má prísť aj Marian Kočner, pojednávať sa bude v Justičnom paláci v Bratislave
- atrament, pero, papier, toner či tlačiareň z roku 2000 mal zaobstarať Jozef Dučák st.;
- Súd stále nerozhodol, či a za akých okolností sa bude čítať prepis správ medzi obžalovaným Marianom Kočnerom a Norbertom Bödörom;
- prokurátor chce so správami konfrontovať práve Jozefa Dučáka st., obvineného v kauze Technopol;
- J. Dučák st. na stredajšie pojednávanie nepríde;
- Kočner a Pavol Rusko sú obžalovaní z falšovania zmeniek za 69 miliónov eur;
- hrozí im 12 až 20 rokov väzenia;
- Kočner na pojednávania zatiaľ nechodí;
- riaditeľ leopoldovskej väznice tvrdí, že jeho prevoz by predstavoval bezpečnostné riziko.
Šiesty deň hlavného pojednávania v kauze zmenky sme sledovali ONLINE.
14:15 - Pojednávanie sa skončilo. Pokračovať bude v septembri.
14:06 - Sudca nariadil predviesť Petra Tótha na pojednávanie 9. septembra o 14:00. Tvárou tvár by sa mal stretnúť aj s Marianom Kočnerom.
13:56 - Septembrové pojednávanie bude v Justičnom paláci v Bratislave, má prísť aj obžalovaný Marian Kočner. Sudca argumentuje bezpečnostnými rizikami.
Kočner sedí vo väzbe v Leopoldove. Riaditeľ tamojšej väznice napísal, že pri prevoze do Pezinka by hrozilo bezpečnostné riziko. Nie je jasné, či hrozí Kočnerovi alebo či by ho spôsobil on sám.
13:54 - Po niekoľkých minútach senát vyhlasuje aj termíny: 17. a 28. októbra, ďalej 4. až 6. novembra, 18. až 20. novembra a 2. až 4. decembra.
13:37 - Pojednávanie pokračuje. Sudca vyhlásil, že 9. a 10. septembra bude pokračovať hlavné pojednávanie. Rusko sudcu požiadal, aby sa dlhšie ako tri dni po sebe nepojednávalo. „Je to dosť náročné," poznamenal.
Na októbrovom a novembrovom termíne sa senát s advokátmi a prokurátorom zatiaľ nezhodli. Každý z nich má aj iné pojednávania, zladiť dni preto nie je jednoduché.
13:20 - Sudca vyhlásil krátku prestávku. Senát sa chce poradiť, pokračovať bude so spresnením termínov ďalšieho pojednávania.
13:17 - Kočnerov obhajca Michal Mandzák sudcu žiada, aby bol predložený kompletný prepis komunikácie medzi Kočnerom a Štefanom Aghom.
„To už sme všetko počuli. Záver je, že súd prokuratúru k ničomu vyzývať nebude," oponuje predseda senátu Emil Klemanič.
13:14 - Obžalovaný Rusko má pred sebou papier s fotografiou Petra Tótha. Ide o kópiu Tóthovho článku zo stredy rána.
Po vražde Jána Kuciaka bývalý SIS-kár Tóth otočil a vypovedá proti Kočnerovi. Tvrdí, že zmenky sú falošné a pomáhal pri tom Jozef Dučák st.
13:04 - Ku každej dočítanej listine sa môže vyjadriť obžalovaný Rusko, príležitosť takmer vždy využije. Práve zopakoval, že Sylvia Volzová dostala účtovníctvo Markízy do dezolátneho stavu.
13:00 - Pojednávanie pokračuje. Sudca Emil Klemanič vyhlásil, že „pokračujeme v čítaní," čo v praxi znamená, že obhajoba ďalej cituje z listín v spise.
11:27 - Sudca Emil Klemanič prerušil hlavné pojednávanie. Pokračovať sa bude od 12:55.
11:13 - Daniel Lipšic namieta, že obhajoba číta aj také časti dôkazov, ktoré vôbec nie sú potrebné. Podľa neho tak druhá strana naťahuje čas hlavného pojednávania.
Michal Mandzák oponuje, že podľa zákona môžu čítať aj celú listinu a že obžalovaný Rusko sa k obsahu prečítaných dokumentov vyjadruje. „Dnes mali byť vypočutí dvaja svedkovia," tvrdí Mandzák s tým, že čas týmto spôsobom nenaťahuje.
Sudca rozhodol, že obhajoba môže čítať to, čo uzná za vhodné. „Ak to považujú za podstatné, tak to prečítajú," povedal predseda senátu Emil Klemanič.
10:45 - „Ona mi ukradla podiel, ona nás podhodila mafii v kauze Gamatex a ja som sa len bránil žalobou," hovorí Rusko o bývalej obchodnej spoločníčke Sylvii Volzovej.
V inom prípade je Rusko obžalovaný za to, že si mal objednať vraždu Volzovej.
Pavol Rusko.
10:38 - Prokurátor Šanta cez prestávku vyhlásil, že „zo svedka sa ľahko môže stať obvinený, na obvineného môže byť vydaný európsky zatýkací rozkaz. Rozhodne si vieme v rámci medzinárodnej spolupráce poradiť," prokurátor dodal, že rozpráva všeobecne. Novinári sa pýtali na to, že Peter Tóth na súd neprišiel vypovedať.
Podľa Šantu to netreba brať dramaticky. Upozornil, že na ďalšie pojednávanie (na jeseň) sa presúva ďalších desať svedkov.
10:30 - Pojednávanie pokračuje. Martin Pohovej číta dokumenty.
10:14 - Sudca vyhlásil prestávku.
10:06 - Martin Pohovej ďalej cituje z listín. Rusko si číta vytlačený článok Petra Tótha, prokurátor pozerá do mobilu.
10:01 - Kým pojednávanie bez svedka Tótha pokračuje, k jeho článku o ohrozenej bezpečnosti sa vyjadrila Slovenská informačná služba. Jeho názory prirovnala k beletrii.
„Slovenská informačná služba, podobne ako v iných prípadoch, nebude komentovať žiadne úsudky či osobné názory pripomínajúce beletristickú tvorbu, ktoré menovaný zverejňuje v mediálnom priestore, SIS preto nebude komentovať ani žiadne prípadné následné mediálne konštrukcie," cituje Denník N.
Tóth sa vo svojom článku sťažuje na postupy SIS, polície aj novinárov. Tvrdí, že ohrozujú jeho bezpečnosť, preto na súd v kauze zmenky neprišiel a ukrýva sa v zahraničí.
9:45 - Obhajcovia obžalovaných chcú čítať zo zápisnice, ktorá ešte nie je v spise ako dôkaz.
Daniel Lipšic sudcovi pripomenul, že by bolo vhodné rozhodnúť najprv o predložených dokumentoch od prokurátora.
Ján Šanta totiž minulý aj tento týždeň predložil súdu komunikáciu z Kočnerovho mobilu. Cez šifrované správy si písal s Norbertom Bödörom aj Štefanom Aghom, ďalším obvineným v kauze zmenky.
Zo zápisníc sa napokon nečíta. Senát nerozhodol ani o tom, či a za akých okolností sa bude čítať z prepisov komunikácie z Kočnerovho mobilu.
9:34 - K prečítaným dokumentom sa vyjadruje Pavol Rusko. Opakuje, že licencia televízie bola ohrozená. Ide o argument, ktorý Rusko opakovane používa ako jeden z dôvodov, prečo zmenky údajne v roku 2000 podpísal.
9:15 - Obhajoba pokračuje v čítaní listín. Cituje z nich advokát Martin Pohovej. Ide o rôzne dokumenty, zmluvy, uznesenia či vyjadrenia.
9:09 - Advokát Pavla Ruska, Marek Para, predložil predsedovi senátu vytlačený článok Petra Tótha. Sudcovi navrhol, aby si od polície vyžiadal list o svedectve, o ktorom niekdajší Kočnerov kamarát Tóth píše na svojom webe datel.sk.
Obhajcovia obžalovaných zdôraznili, že svedka Tótha navrhli vypočuť ešte vlani. Pavol Rusko pritom Tóthove slová o falšovaní zmeniek spochybňuje. „Tóth, všetko, čo povie, je pravda, že?" ironicky sa pýtal novinárov po utorkovom pojednávaní.
9:07 - Prokurátor Ján Šanta navrhuje, aby Tótha predviedla polícia. Súd o tom zatiaľ nerozhodol.
9:05 - Pojednávanie sa začína. Daniel Lipšic navrhuje, aby sa na vypočutie neprítomného svedka, Petra Tótha, využili telekomunikačné prostriedky. Bývalý SIS-kár totiž naznačil, že sa obáva o svoju bezpečnosť, vypočuť by ho mohli cez telemost.
8:57 - Pred súdnou sieňou už čakajú právni zástupcovia Markízy, Daniel Lipšic aj Tomáš Langer.
8:52 - P. Tóth trvá na tom, že Kočnerovi pomáhal falšovať zmenky Jozef Dučák st. Opätovne potvrdil, že podľa neho si vraždu novinára Jána Kuciaka objednal väzobn stíhaný Kočner.
„Aby som mohol svoje slová opakovane potvrdiť aj procesným spôsobom, musia sa zmeniť bezpečnostné a ďalšie podmienky na Slovensku. A to nie je v mojich rukách," píše Peter Tóth na svojom webe.
Tóth sa sťažuje na Slovenskú informačnú službu, políciu aj novinárov.
8:46 - Obžalovaný Pavol Rusko prišiel na Špecializovaný trestný súd v Pezinku. Medzi verejnosť dorazil aj Štefan Agh. Bývalý Kočnerov spoločník je obvinený za falšovanie zmeniek, avšak v samostatnom konaní.
Utorok, 30. júla (piaty deň pojednávania)
Prokurátor Ján Šanta v pondelok (29. júla) predložil ďalší prepis správ – medzi Kočnerom a Norbertom Bödörom. Požiadal súd, aby sa najneskôr do utorka popoludnia prečítal.
O čom si Kočner a Bodor písali, verejnosť stále nevie. Senát na čele s Emilom Klemaničom napokon čítanie odložil.
„Súd nemá teraz potrebu o ničom rozhodovať. Rozhodne v čase, kedy to považuje za vhodné," uzavrel utorkové pojednávanie predseda senátu.
Šanta chcel s obsahom správ konfrontovať svedkov predvolaných na stredu (31. júla).
Reakciu Jána Šantu na tento postup súdu si môžete vypočuť v dnešnom podcaste:
Svedkovia v zahraničí
Pred senát sa mali totiž posadiť pravá ruka Kočnera – Peter Tóth – a Jozef Dučák st., obvinený v kauze Technopol.
Bývalý novinár a príslušník Slovenskej informačnej služby (SIS) Tóth si pozvánku pre svedka neprevzal. Na adrese ho zasa polícia nezastihla. Jeho syn odkázal, že otec je v zahraničí.
Druhý predvolaný svedok, Jozef Dučák st., sa len v pondelok popoludní e-mailom ospravedlnil, že svedčiť nepríde. Sudcovi sa tento postup a ani forma nepáčili a bude žiadať potvrdenie o liečebnom pobyte v zahraničí, na ktorý sa Dučák v správe odvolal.
„Svedok sa ospravedlnil o päť minút dvanásť, tak ako sa to zvykne pri obštrukčných konaniach," poznamenal prokurátor po skončení pojednávania.
Výpovede oboch mužov sú v kauze dôležité.
Tóth o Dučákovi tvrdí, že zohnal atrament, pero, papier, tlačiareň aj toner z roku 2000 a týmto spôsobom pomohol obžalovanému Kočnerovi aj Ruskovi sfalšovať miliónové zmenky.
Dučák zatiaľ pred vyšetrovateľmi nevypovedal.
O „slinovinách"
Prokurátor ešte minulý týždeň predložil aj inú komunikáciu z Kočnerovho zaisteného mobilu - v nej si písal so Štefanom Aghom, niekdajším biznis partnerom v Gamatexe, o takzvaných „slinovinách”. Správy súvisia so zmenkami a Ruskom, ktorého prezývajú „slintoš”.
Súd čítanie správ pred verejnosťou odložil na neskôr. „Nebude to ľahké čítanie,” skonštatoval sudca Klemanič.
Podľa prokurátora Šantu je komunikácia Kočner - Bödör bez prezývok a šifier.
Finančná riaditeľka zmenky nevidela
Celkovo piaty deň hlavného pojednávania nepriniesol žiadne veľké prekvapenia. Pred senát sa posadila bývalá finančná riaditeľka Markízy Radka Doehring. Potvrdila, že o zmenkách nevedela a nehovorila o nich ani s Pavlom Ruskom, ani s jeho vtedajšou manželkou Vierou.
Doehring pred senátom o zmenkách za vtedy 500 miliónov korún vyhlásila, že „ak by som o nich vedela, boli by zanesené do účtovníctva,” dodala exriaditeľka finančného oddelenia televízie.
Priznáva, že ak by o zmenkách vedela a napriek tomu ich „nezaniesla do účtovníctva”, „mala by som trestnoprávnu zodpovednosť.”
Rovnako ako doteraz, Rusko opakuje verziu, že zmenky nedal do účtovníctva vedome a vie o nich len úzky okruh ľudí.
„Vyčkajte čas," sľubuje Rusko veľké odhalenie.
Doehring ale spochybnila logiku Ruskovho postupu z pohľadu finančného odborníka:
„Ty, ak si vedel, že si mal zmenky za 500 miliónov korún, tak z finančného hľadiska som sa nad tým zamýšľala, a tá čiastka, ktorú si obdržal, mi prišla neadekvátne malá. Tak ty si vlastne predal podiel za 60 miliónov korún, čisto finančné uvažovanie..." čudovala sa svedkyňa.
Rusko mal predať svoj podiel v spoločnosti za 560-575 miliónov korún. Nikdy však presné číslo nepovedal. Zároveň tvrdí, že v roku 2000 podpísal dve zmenky za 500 miliónov ktoré mal do niekoľkých rokov riadne splatiť. Výhodnosť biznisu preto Doehring spochybnila.
Rusko tvrdí, že podpísal aj dve blankozmenky. Na tie sa mala dopísať suma po roku 2015 v prípade, že prvé dve zmenky Rusko nesplatí, čo sa napokon stalo.
Celková hodnota údajných zmeniek je 69 miliónov eur. Tie si vymáha Kočner od Markízy.
Pojednávanie pokračuje v stredu, Tóth je predvolaný o 9:00.
Utorkové hlavné pojednávanie ste mohli sledovať ONLINE.
15:11 - Komunikácia Kočnera s Bödörom sa zatiaľ nečítala. Súd o nej bude rozhodovať neskôr.
15:08 - Svedkovia Peter Tóth ani Jozef Dučák st. na stredajšie pojednávanie zrejme neprídu.
Doručenie predvolania P. Tótha nebolo úspešné. Nepodarilo sa to ani polícii, na Tóthovej adrese zastihli iba syna. Peter Tóth je vraj v zahraničí.
Ospravedlnil sa aj Jozef Dučák st. „Budem žiadať aj potvrdenie,” sudcovi sa nepáči, že Dučák len včera popoludní napísal e-mail, že je v zahraničí na liečení.
Podľa sudcu nespĺňal podmienky ani formou, ani ďalšie náležitosti.
15:02 - Predseda senátu prerušil advokáta Pohoveja. „Je po 15-tej hodine, nie je dôvod pokračovať. Bude sa pokračovať v čítaní... kedykoľvek," uzavrel Emil Klemanič.
14:33 - Prestávka sa skončila. Michal Mandzák, obhajca Mariana Kočnera, oznámil, že obhajoba bude čítať zmluvu o prevode podielu.
Z dokumentu číta Martin Pohovej.
Na snímke obhajcovia Martin Pohovej (vľavo) a Michal Manzák hovoria s novinármi po skončení rozhodovania Špecializovaného trestného súdu
14:14 - Sudca Emil Klemanič vyhlásil krátku prestávku. Prokurátor tesne predtým namietal, že obhajoba číta z listín aj podrobnosti, ktoré s prípadom ani dokazovaním nemajú nič spoločné.
Predseda senátu oponuje, že majú právo čítať to, čo je v spise.
14:07 - Advokát Pohovej stále číta listiny, napríklad dobové záznamy z valného zhromaždenia televízie.
„[Folcová]," nahlas povie Lišpic a opravuje Pohovejovu výslovnosť priezviska „Volzová". Kočnerov advokát sa opraví a pokračuje. Pred priezviskom „Volzová" je už opatrnejší a snaží sa o správnu výslovnosť. V miestnosti pre verejnosť sa ozýva tlmený smiech.
14:02 - Na utorkovom pojednávaní sa už nebude vypočúvať žiadny svedok. Predvolaný podnikateľ Ján Kováčik ani niekdajšia obchodná spoločníčka Markízy Sylvia Volzová do Pezinka neprišli.
13:45 - „Tu na Slovensku vie niekto vybaviť aj úmrtný list na papieri, to ale neznamená, že ten človek zomrel,” hovorí o údajne iluzórnom a nepresnom účtovníctve P. Rusko.
Jeho vyjadrenie vyvolalo v miestnosti pre verejnosť úsmev. Práve z falšovania miliónových dokumentov je Rusko obžalovaný a spolu s Kočnerom mu hrozí 12 až 20 rokov vo väzení.
13:40 - Listiny tentoraz číta obhajoba, verejnosť po prvý raz počuje v súdnej sieni aj Martina Pohoveja, obhajcu Mariana Kočnera. Doteraz sa pred senátom ozval len vtedy, keď povedal, že nemá otázky.
13:27 - Prokurátor oznámil, že v súvislosti s listinami je to z jeho strany všetko, okrem znaleckých posudkov k technickému falšovaniu. „Ostáva komunikácia, ktorú som predložil," pripomína sa Šanta s prepisom správ medzi Kočnerom a Bödörom. Senát by mal dnes rozhodnúť, či dovolí komunikáciu prečítať alebo nie.
13:24 - Šanta číta napríklad dokument o záväzkoch televízie. „Žiadny," poukazuje na fakt, že o 500 miliónovom záväzku, ktorý by vyplýval z údajných zmeniek, neboli zmienky.
13:16 - V súdnej sieni pokračuje pojednávanie. Prokurátor Ján Šanta pokračuje v čítaní dokumentov.
11:47 - Pojednávanie je prerušené. Nasleduje prestávka do 13:15.
11:43 - Rusko podráždene vysvetľuje, že musel „akceptovať stanovisko exekútora. Ten sa vyjadril, že postihol práva aj s licenciou. „A toto Kočnerovci vedeli, mali vydláždenú cestu k licencii," na tejto verzii Rusko postavil svoju obhajobu.
Tvrdí, že aj ministerstvo spravodlivosti sa priklonilo k tomuto názoru. O slovo požiadala šéfka právneho oddelenia poškodenej strany, teda televízie, Lucia Tandlich. Tá upozorňuje, že ministerstvo žiadny názor neposkytlo, ale iba odpovedalo na vyjadrenie exekútora.
11:37 - Opäť sa vyjadruje Rusko. „To neznamená, že ak niečo nie je v účtovníctve, tak to neexistuje. Potom neexistovala ani exekúcia," obžalovaný exriaditeľ TV túto myšlienku zdôrazňuje už piaty deň pojednávania.
Faktom je, že zmenky v účtovníctve Markízy nie sú zaznamenané. Rusko oponuje, že ich tam vedome nedal. Sľubuje, že už čoskoro sa verejnosť dozvie, prečo o zmenkách povedal iba úzkemu okruhu ľudí a o koho presne ide. Najčastejšie spomína svoju exmanželku Vieru Ruskovú, tá, však, ako svedok nie je predvolaná.
11:13 - Pod dnešným ONLINE nájdete aj všetko podstatné zo včerajšieho (pondelkového) pojednávania. Išlo o celkovo štvrtý deň na súde, vypovedal niekdajší riaditeľ TV Markíza a Ruskov priateľ Vladimír Repčík.
11:10 - Prokurátor Šanta pokračuje v čítaní listín.
11:09 - Slovo na chvíľu preberá Rusko. Tvrdí, že to bol práve on, kto odhovoril svojich zástupcov, aby na Sylviu Volzovú podali trestné oznámenie. Opakuje, aké obrovské riziko spôsobila jeho bývalá obchodná spoločníčka.
10:59 - Predpoludním prišiel na pojednávanie aj právny zástupca Norberta Bödöra, Adrián Kucek. Podľa Denníka N ho neposlal Bödör, ale zrušilo sa mu plánované pojednávanie.
Dnes môže sudca rozhodnúť, či a za akých podmienok sa bude čítať komunikácia medzi Kočnerom a Bödörom. Písali si cez šifrovanú komunikáciu - aplikáciu Threema. Po tom, čo polícia zaistila Kočnerov mobil, dostali sa aj k správam.
Daniel Lipšic v pondelok upozornil, že po správach „sa vyplaví bahno, ale môže mať očistný účinok." S obsahom komunikácie chce prokurátor konfrontovať svedka Jozefa Dučáka st., obvineného v kauze Technopol. Predvolaný je na zajtrajšie predpoludnie.
10:51 - Po prestávke pokračuje hlavné pojednávanie. Prokurátor Ján Šanta číta listiny. Ide o rôzne zmluvy, úradné záznamy, vyhlásenia či vyjadrenia.
10:30 - „Ja som to musel predať predtým (predĺžením licencie, pozn. red.). Veď nie som idiot, keby som to nemusel urobiť, tak to neurobím. Veď po predĺžení licencie hodnota násobne stúpla," hovorí Rusko vo vyjadrení.
10:26 - Senát otázky nemá. Rusko tak môže využiť priestor na vyjadrenie. „Toto mám radšej," povie na úvod obžalovaný, keďže teraz môže rozprávať bez toho, aby ho sudca upozornil na sugestívne otázky.
„Možno to bola chyba nás všetkých," hovorí o podpisoch zmluvy. Opäť opakuje, že v období roku 2000 sa snažil zachrániť televíziu a aj licenciu.
10:20 - Lipšic sa pýta, či sa niekedy podnikateľ Ján Kováčik zmienil o zmenkách. „Nie," odpovedá svedkyňa.
10:14 - „Ty ak si vedel, že si mal zmenky za 500 miliónov korún, tak z finančného hľadiska som sa nad tým zamýšľala a tá čiastka, ktorú si obdržal, mi prišla neadekvátne malá. Tak ty si vlastne predal podiel za 60 miliónov korún, čisto finančné uvažovanie..." Doehring vetu nedopovedala a gestikuláciou naznačuje, že by to bolo nelogické.
V miestnosti pre verejnosť zaznie hlasný smiech. Rusko sa začne vyviňovať a vysvetľovať svoje postupy. Sudca upozorňuje, že tento rozhovor medzi svedkyňou a Ruskom má skončiť.
Rusko mal predať svoj podiel v spoločnosti za 560-575 miliónov korún. Nikdy však presné číslo nepovedal.
10:09 - „Od koho by si sa mohla dozvedieť o zmenkách?" kladie Rusko špekulatívnu otázku. Sudca ho opäť upozorní.
„Je pravda, že od júna do novembra v roku 2000 som nebola na všetkých stretnutiach, bola som na materskej dovolenke. Očakávala by som ale, že áno. Že by pán Rusko informoval radu zástupcov," povedala Doehring.
Rusko sa už dve minúty snaží naformulovať otázku, či mal svedkyňu informovať o zmenkách práve on. „To ani neodpovedajte," zasiahol sudca a na sugestívnu otázku nedovolil Doehring odpovedať.
Obžalovaný sa radí s advokátmi, ako otázku položiť, aby ju nikto nenamietal.
10:07 - V súdnej sieni je výmena názorov. Daniel Lipšic sudcu upozorňuje, že Rusko sa s otázkami opakuje a navádza na odpovede. Sudca obžalovaného Ruska upozorní.
10:02 - Kolo otázok vedie exriaditeľ televízie, obžalovaný Pavol Rusko. Pýta sa, prečo nebola fakturovaná aj dodávka od Slovenskej televíznej spoločnosti. Rusko sa zrejme snaží navodiť dojem, že nie všetky informácie boli v účtovníctve zaevidované.
9:50 - Otázky kladie aj Kočnerov obhajca Michal Mandzák. Pýta sa aj, či sa podieľala na spracovaní účtovníctva z roku 2000, teda z roku, kedy mali byť zmenky podpísané.
„Nie," odpovedá svedkyňa a predpokladá, že účtovníctvo robila účtovníčka. Kto vypĺňal prílohy k účtovníctvu z rokov 2000 a 2001, Doehring odpovedá, že podľa nej takisto útovníčka. Vylúčila, že by to mohol byť audítor, keďže je kontrolným orgánom.
Mandzák ale pripomína, že vtedajšia účtovníčka Anna Miklošovičová prílohy vraj nevypĺňala.
9:41 - Para sa pýta, či svedkyňa vie o „správnosti účtovníctva” okolo roku 1999 a neskôr. „Pred rokom 1999, pokiaľ viem, nebol robený audit," odpovedá Doehring.
O kauze Gamatex s niekdajšou spolumajiteľkou Markízy, Sylviou Volzovou, nehovorila.
Na otázku, koľko CME (vlastník Markízy) zaplatilo za podiel Jánovi Kováčikovi a Milanovi Fiľovi, Doering odpovedala, že zhruba 1,8 miliardy korún. Rusko vraj dostal 575 miliónov korún.
9:33 - Svedkyňa má odpovedať na otázky Ruskovho obhajcu Mareka Paru. Rusko si poznámkuje, občas zakrúti nesúhlasne hlavou a otočí sa na obhajcu Paru. Možnosť klásť otázky bude mať aj on.
Pred senátom vypovedá ako svedkyňa v kauze zmenky Radka Doehring, bývalá finančná riaditeľka Markízy.
9:27 - „Ja som ich vnímala ako vyriešené," hovorí Doehring o údajných problémoch s licenciou. Podľa Ruskovej verzie pritom Markíze hrozilo odňatie licencie a podpisom zmeniek sa vraj snažil situáciu vyriešiť.
9:23 - Doehring má povedať, aké záväzky mala Markíza počas jej pôsobenia a v akých zhruba hodnotách. „Čo sa týka záväzkov, mali sme tam aj spor za 10 miliónov korún," tvrdí ale, že jeho hodnotu vyčíslili na násobne nižšiu. „Na milión korún," spresňuje.
9:20 - „Ja by som to vnímala tak, že mala by som trestnoprávnu zodpovednosť,” hovorí Doehring o situácii, keby o zmenkách vedela a nezaevidovala ich do účtovníctva.
9:17 - Šanta sa pýta na vzťahy Doehring s Ruskom a jeho manželkou Vierou. Svedkyňa tvrdí, že pracovné vzťahy mali dobré.
„Nie," odpovedá na otázku, či sa jej niekedy zverila Viera Rusková o zmenkách. Rusko pritom dlhodobo tvrdí, že jeho exmanželka o miliónových dokumentoch vedela.
9:15- Svedkyňa tvrdí, že pri všetkých transakciách prebiehali ekonomické aj právne audity a nikde sa zmenky nespomínali.
9:13 - Pýta sa prokurátor Ján Šanta. Zaujíma ho, kedy sa Doehring dozvedela o zmenkách a v akých súvislostiach.
„Dozvedela som sa o nich z tlače v roku 2016," spomína bývalá finančná riaditeľka televízie. „Ja som nijak nereagovala, skončila som v Markíze v 2011," dodáva.
9:09 - Bývalá finančná riaditeľka má povedať vlastnými slovami, čo o zmenkách vie, respektíve na aké okolnosti si z toho obdobia pamätá.
9:07 - Doehring skladá prísahu, že bude hovoriť len pravdu. Omylom dvihne aj ruku. „Tu sa nedvíha ruka," upozorní ju predseda senátu Emil Klemanič. V miestnosti pre verejnosť počuť tlmený smiech.
9:00 - Na stoličke pre svedkov sedí Radka Doehring, bývalá finančná riaditeľka Markízy. Ako svedok sa mal dnes dostaviť aj Ján Kováčik a Sylvia Volzová, niekdajšia Ruskova obchodná spoločníčka. Ani jeden z nich nakoniec nepríde.
8:06 - Na utorkovom pojednávaní súd vypočuje iba jednu svedkyňu, Radku Doehring. Ide o bývalú finančnú riaditeľku Markízy. Hlavné pojednávanie sa začne o 9:00.
Pondelok, 29. júla (štvrtý deň pojednávania)
Druhé kolo hlavného pojednávania poznačila ďalšia komunikácia. Tentoraz chce prokurátor čítať zo správ, ktoré si vymenili Marian Kočner a Norbert Bödör.
Polícia sa ku Kočnerovmu telefónu dostala tak, že pri vyšetrovaní vraždy Jána Kuciaka a Martiny Kušnírovej zaistili auto. V ňom mali byť podľa slov Daniela Lipšica aj komunikačné zariadenia.
„Je to veľmi smutné čítanie. Veľa bahna sa vyplaví, ale môže mať očistný účinok,” podľa advokáta Markízy je zo zaistenej komunikácie Kočnera zrejmé, že na Slovensku fungovala zločinecká skupina zložená aj z vysoko postavených policajtov, prokurátorov a sudcov, „ktorá dlhodobo spolupracovala s organizovaným zločinom a bielymi goliermi na Slovensku.”
„Asi si úplne pozor nedával," povedal advokát s tým, že správy v aplikácii Threema boli pôvodne vymazané, ale technikom sa ich podarilo obnoviť.
Lipšic hovorí, že obsah je dosť jednoznačný, bližšie detaily zatiaľ nechcel povedať. Počká, kým súd „nevykoná obsah”. Senát pod vedením Emila Klemaniča ešte nerozhodol, kedy a za akých podmienok sa komunikácia bude čítať.
Pozrite si, čo povedal Lipšic ku komunikácii Kočnera s Bödörom:
Z Kočnerovho mobilu
Prokurátor Ján Šanta, ktorý s komunikáciou prišiel v pondelok predpoludním, chce, aby sa komunikácia prečítala ešte pred výsluchmi naplánovanými na stredu. Práve v tento deň majú pred súdom vypovedať Jozef Dučák st., obvinený v kauze Technopol a Kočnerov blízky priateľ a bývalý SIS-kár Peter Tóth.
„Pokiaľ sa takéto dôkazy objavujú, ktoré sú použiteľné z jedného spisu do druhého. Pretože ako listiny môžeme tieto dôkazy používať univerzálne,” hovorí Šanta k zaistenej komunikácii medzi Kočnerom a Bödörom.
Prokurátor naznačil, že šifry či prezývky sa v najnovšej komunikácii nenachádzajú.
Opačne to je pri komunikácii Kočnera s obvineným Štefanom Aghom. Bývalí biznis partneri z Gamatexu si písali o „slinovinách” - teda o dokumentoch, ktoré sa týkajú zmeniek a Pavla Ruska. Ten má totiž prezývku „slintoš”.
Obhajcovia Kočnera a Ruska – Michal Mandzák a Marek Para – žiadali prokurátora, aby im odovzdal celú komunikáciu z Kočnerovho telefónu. Upozornili, že niektoré časti môžu byť zamlčané. Advokát Para navyše spochybňuje využívanie jedného dôkazu z vyšetrovania inej kauzy práve v zmenkovej kauze a aj zákonnosť zaistenia dôkazov v iných prípadoch.
Vypočujte podcast o tom, že správy medzi Kočnerom a Bödörom budú bomba:
Kamaráti v súdnej sieni
Súd v pondelok vypočul dvoch svedkov. Prišiel Vladimír Repčík, bývalý riaditeľ Markízy. Vystupoval sebavedomo a opakovane zdôraznil, že „o zmenkách nemám žiadne informácie, neviem o nich, nechcel som tým ale povedať, že neexistujú. Nemám o nich informácie, lebo som o nich, pochopiteľne, nemusel mať informácie."
O tieto slová sa potom niekoľkokrát oprel aj obžalovaný Rusko. Ten totiž už dlhšie tvrdí, že o zmenkách vedel úzky okruh ľudí, vrátane jeho exmanželky Viery Ruskovej, a verejnosť sa čoskoro dozvie viac.
K zaistenej komunikácii Kočnera a Bödöra sa Rusko vyjadriť nechcel. Otázku odignoroval a novinárom rozprával o tom, ako Markíza takmer prišla o licenciu.
Pozrite si, ako Vladimír Repčík hovoril, že o zmenkách nič nevedel:
Prevoz Kočnera je riskantný
Kočner a Rusko sú obžalovaní z falšovania zmeniek za 69 miliónov eur. Hrozí im 12 až 20 rokov väzenia. Kým exriaditeľ televízie Rusko hodiny vypovedá pred súdom, Kočner do Pezinka nechodí.
Podľa riaditeľa leopoldovskej väznice, kde Kočner sedí vo väzbe, by pri jeho prevoze hrozilo bezpečnostné riziko, píše Denník N.
Nie je ale jasné, či údajné riziko znamená Kočnerov útek alebo či hrozí nebezpečenstvo práve jemu. Hlavné pojednávanie na jeseň zrejme bude v Justičnom paláci v Bratislave, kde sú prísnejšie podmienky.
Dianie zo súdnej siene sme sledovali ONLINE.
15:00 - Pojednávanie skončilo. Pokračuje opäť zajtra až do stredy. Všetko podstatné nájdete v našom ONLINE.
14:53 - „Obhajoba dostala všetko, čo má mať a nič iné mať nebude," odvetil prokurátor Šanta. Lipšic argumentuje tým, že prepis komunikácie má Marek Para celý. Naráža na iný prípad, kde Para zastupuje Kočnera.
14:48 - Obhajoba Ruska a Kočnera spochybňuje komunikáciu Kočnera s Bödörom a tvrdia, že ide o formu úradného záznamu, žiadajú odbornú formu. Namietajú, že komunikácia je z inej trestnej veci, napríklad z vyšetrovania vraždy Jána Kuciaka.
„Chceme sa oboznámiť s celým obsahom," hovorí mandzák. Para zasa upozorňuje, že ide aj o spôsob ako sa dôkaz získaval, napríklad, že s mobilom sa mohlo manipulovať.
Predseda senátu Emil Klemanič avizoval, že súd sa rozhodne.
14:44 - Sudca oznamuje, že v utorok príde ako predvolaná svedkyňa iba Radka Doehring. Ján Kováčik ani Sylvia Volzová neprídu.
14:41 - Pojednávanie pokračuje čítaním ďalších listín. Dnes už nie je naplánovaný žiadny ďalší výsluch svedka.
14:33 - Obžalovaný Pavol Rusko skončil svoje vyjadrenie. Sadol si na svoje miesto a ovieva sa papiermi.
14:29 - Rusko naďalej vysvetľuje, aká „pohroma" hrozila Markíze. Po necelej polhodine spomenie zmenky. „500 miliónov korún nebolo nič oproti obratu televízie," obhajuje výšku dvoch zo štyroch podpísaných zmeniek.
Sudkyňa Záleská si robí poznámky. „Cena bola absolútne primeraná. V tej situácii, v ktorej som bol a s tými informáciami, ktoré som mal," hovorí.
14:22 - „Jedno bolo - že podsvetie ovládne televíziu. Mal som sa na to pozerať?" kričí Rusko v pojednávacej miestnosti. Spomína Petra Steinhübela alias Žaluďa a Petra Čongrádyho.
Obžalovaný Rusko sa svojsky zastane aj Kočnera: „Nech si o ňom čokoľvek poviete, ten Kočner nie je debil," hovorí exriaditeľ televízie.
14:12 - Rusko sa má vyjadrovať k výpovedi svedkyne. Priestor však využíva na citovanie stanoviska RVR a vysvetľovaniu ako to bolo s licenciou.
14:06 - Pojednávanie pokračuje. Rusko si vzal flipchart a kreslí senátu aj prokurátorovi. Verejnosť ani médiá na kresby ani grafy nevidia.
Obžalovaný Rusko sa vrátil do roku 1998 a 1999 a vysvetľuje svoju verziu kauzy. „V júni '99 došlo k vydraženiu podniku a dražiteľ získal licenciu. A rada to schválila. Schválila model, kde exekúciu nový majiteľ získal," vysvetľuje Rusko s fixou v ruke.
13:53 - Na rade je Rusko so svojím vyjadrením. Ten si ale berie tabuľu a papiere - avizuje dlhšie vyhlásenie. Sudca preventívne nariadi prestávku.
13:42- Pýta sa Daniel Lipšic: „Ak by RVR mala vedomosť, že televízia ručí za zmenky 500 miliónov korún a takisto ešte aj ručí za ďalšie dve blankozmenky, malo by to vplyv na udelenie licencie?"
„Malo by to zásadný vplyv, ale nemôžem povedať ako by Rada rozhodla," hovorí bývalá riaditeľka kancelária RVR.
13:32 - Michal Mandzák predložil súdu aj advokátom Markízy nový štós papierov. Daniel Lipšic aj prokurátor namietajú, že sa s obsahom musia najprv oboznámiť.
„Vy ste namietali, keď sme vám predložili jednu A4 a vy nám tu položíte kilový zväzok," hovorí Lipšic a naráža na situáciu spred poludnia aj minulého týždňa.
Keď totiž prokurátor predložil prepis komunikácie, advokáti Ruska a Kočnera namietali, že nepoznajú obsah.
Senát sudcov rozhodol, že dnes sa z papierov od Mandzáka čítať nebude. Sudca ale nariadil, že svedkyňu budú ďalej vypočúvať.
13:26 - Pýta sa Kočnerov advokát Michal Mandzák. Zaujíma ho, kedy presne bol Ernest Valko členom rady a či sa ako advokát angažoval pri nejakom médiu. Podľa Grujbárovej Valko nezastupoval rádiá alebo televízie, teda strany sporu, ktorých licenčná rada riešila.
13:18 - „Zmyslom konania, ktoré sa viedlo, nebolo odňať licenciu, ale dostať stav do súladu so zákonom,” tvrdí bývalá šéfka kancelárie RVR.
13:13 - Prokurátor sa pýta či hrozilo Markíze, že príde o licenciu. Práve údajné hrozby zániku licencie totiž Rusko označuje za jeden z dôvodov, prečo zmenky podpísal, a tak ochránil televíziu.
Podľa Grujbárovej takáto situácia nehrozila. Rusko si v tom čase poklepkáva prstami na ľavej ruke.
13:07 - „K oficiálnemu oznámeniu nedošlo, takisto nemám vedomosť o tom, že by došlo k nejakým neformálnym rozhovorom pána doktora Valka s Markízou. Neviem o tom. Formálne určite nie, neformálne neviem," hovorí Grujbárová o účasti Ernesta Valka.
Advokáta zavraždili v roku 2010. Rusko, Kočner aj jeho obchodný partner z Gamatexu Štefan Agh tvrdia, že to bol práve Valko, kto dohadoval cenu na zmenkách a kto poradil Ruskovi cenné papiere podpísať.
13:05 - Grujbárová na úvod spomína, že s Ruskom sa pozná od roku 1994 a s Kočnerom od roku 1998. Z popisu vyplýva, že s nimi nemá bližší ani priateľský vzťah.
13:01 - V súdnej sieni pokračuje pojednávanie. Novinári môžu sedieť v miestnosti neďaleko siene, kde sa im obraz a zvuk premietajú cez obrazovku.
Na mieste svedka sedí Jana Grujbárová, niekdajšia riaditeľka kancelárie Rady pre vysielanie a retransmisiu (RVR). V tejto chvíili číta prísahu.
Niekdajšia riaditeľka kancelárie Rady pre vysielanie a retransmisiu Jarmila Grujbárová prichádza na súd v kauze zmenky, 29. júla 2019.
11:30 -Predseda senátu vyhlásil prestávku, pojednávanie pokračuje o 13:00.
11:27 - Po výpovedi svedka sa vyjadruje Pavol Rusko. Opakuje, že fakt, že o zmenkách svedok nevedel, ešte neznamená, že neexistovali, čo potvrdil aj Repčík sám.
11:21 - Prokurátor sa pýta na úlohu Ernesta Valka. „Viac vás zaujíma kauza Gamatex ako zmenky," čuduje sa Repčík. Poznámka znie pomerne odvážne, situácia sa po chvíli upokojí a Repčík je ochotný odpovedať na otázky. „Asi na to máte právo," hovorí k obsahu otázok.
Valka si Repčík pamätá ako advokáta a člena licenčnej rady. Nemá informácie o tom, že by sa advokát angažoval v spore Gamatex.
11:15 - Sudkyňa Pamela Záleská chce od Repčíka vedieť do akej miery vedel o finančnej situácii Markízy, o aktívach aj pasívach. „Čo to má spoločné so zmenkami?" oponuje jej Repčík. Sudkyňa ho upozorní, že nie je jeho úlohou sa pýtať či a ako to s témou súvisí.
Repčík priznáva, že s Ruskom sa radil pred nástupom do funkcie riaditeľa. Nespomína si, či sa spolu bavili o vyriešení kauzy Gamatex.
11:11 - Sudca Emil Klemanič sa pýta či Repčík vnímal nejaké finančné problémy. „Markíza bola vo skvelej finančnej kondícii," odpovedal.
11:09 - Otázky kladú advokáti Markízy Daniel Lipšic a Tomáš Langer. „Pýtali ste sa vedenia, či je kauza Gamatex urovnaná?" pýta sa Langer.
Repčík tvrdí, že v čase jeho nástupu, v apríli 2000, už necítil „žiadnu hrozbu."
11:01 - Pýta sa Pavol Rusko. Chce, aby Repčík vysvetlil, prečo o zmenkách nemusel vedieť. Rusko sa už dlhodobo snaží navodiť dojem, že o zmenkách vedel len úzky okruh ľudí.
„O zmenkách nemám žiadne informácie, neviem o nich, nechcel som tým povedať, že neexistujú. Nemám o nich informácie, lebo som o nich, pochopiteľne, nemusel mať informácie."
10:59 - Repčík odpovedá na otázky obhajcu Michala Mandzáka. Spomína na 90-te roky a na časy, keď chcel Kočner ovládnuť Markízu. „Videl som pána Kočnera, pána Agha a pána Čongrádyho," povedal exriaditeľ Markízy.
10:51 - Do miestnosti pre novinárov prišiel jeden z obvinených Štefan Agh. Po chvíli ho zamestnanec súdu prišiel zavolať. Agh už sedí vedľa pojednávacej miestnosti, cez sklo vidí na senát, pred ktorým sedel minulý týždeň.
10:48 - Bývalý generálny riaditeľ Repčík vypovedá, že o zmenkách nič nevie a nikdy ich nevidel. „Je úplne normálne, že o takýchto aktivitách som ja nebol informovaný," hovorí o tom, že on ako bývalý riaditeľ o obchodných záležitostiach Markízy a vlastníckej spoločnosti nevedel.
Repčík priznal, že s Ruskom sa videli naposledy pred mesiacom a stretávajú sa. „Ja ako človek som na debatu o zmenkách pre pána Ruska veľmi zlý partner," povedal k obsahu ich rozhovorov.
10: 43 - Ku Kočnerovi Repčík povedal, že „viem, kto to je, on vie, kto som ja. S pánom Kočnerom som neudržiaval žiadne vzťahy,” dodal. Na ďalšie otázky k Ruskovi Repčík opísal ich bližší vzťah.
10:40 - Repčík rozpráva o svojom nástupe do Markízy v roku 1995. Televízii šéfoval od apríla 2000 do roku 2006. Ruska pozná z vysokej školy, študovali spolu žurnalistiku.
Bývalý riaditeľ TV Markíza Vladimír Repčík prichádza na súd v kauze zmenky, 29. júl 2019.
10:37 - Pred senát sa posadil Vladimír Repčík, bývalý riaditeľ Markízy. V tejto chvíli skladá prísahu o tom, že bude vypovedať pravdu a nič nezamlčí.
10:34 - Pojednávanie pokračuje. Po čítaní listín sa k obsahu vyjadruje Pavol Rusko. Zvýšeným hlasom sa pýta, či „si myslíte, že sme takí sprostí?" Naráža na podozrenia obžaloby, že zmenky sfalšovali a podpísali najskôr po roku 2013.
10:18 - Sudca vyhlásil krátku prestávku.
9:57 - J. Šanta pokračuje v čítaní dokumentov. Občasne ho preruší sudca Emil Klemanič, aby si nalistoval potrebnú zložku. K obsahu sa zatiaľ nevyjadruje nikto z advokátov. Obžalovaný Pavol Rusko si zatiaľ študuje papiere.
9:35 - Prokurátor Ján Šanta prečítal údajné zmenky, ktoré sú podľa neho falošné. Dve zmenky sú na sumu po 250 miliónov korún (8,3 mil. eur) a na dvoch blankozmenkách je suma 26 miliónov eur.
Blankozmenky najprv sumu nemali, dopísať sa na nich mala vtedy, ak po roku 2015 nebudú dve 8-miliónové zmenky uhradené. Agh minulý týždeň tvrdil, že k sume 26 miliónov na tretej a štvrtej zmenke dospeli na základe zmluvy, ktorú so zmenakmi podpísali. Dokumenty ale vraj nemá.
9:15 - Predvolaný svedok Frederic Thomas Klinkhammer sa ospravedlnil a na súd neprišiel. Prokurátor pokračuje v čítaní listín.
9:06 - Prokurátor Ján Šanta predložil kópiu komunikácie medzi Kočnerom a Norbertom Bödörom. Čítať ju chce v stredu, v deň, kedy má ako svedok vypovedať Jozef Dučák st. a Peter Tóth.
Ide o správy zo šifrovanej aplikácie Threema. Polícia sa ku komunikácii dostala po tom, čo jej Kočnerov telefón odovzdal Tóth. Advokát Marek Para žiada celú komunikáciu z aplikácie a v odbornej forme. Namieta, že prokurátor vyťahuje komunikáciu po častiach a účelovo.
Tóth v prípade vyšetrovania vraždy Jána Kuciaka vyšetrovateľom povedal, že atrament, pero, papier, tlačiareň aj toner z roku 2000 mal Kočnerovi zaobstarať práve Jozef Dučák z kauzy Technopol.
9:03 - Advokát Marek Para na začiatku pojednávania predsedovi senátu Emilovi Klemaničovi oznámil, že podal trestné oznámenie na Generálnu prokuratúru. Súvisí s kópiou údajnej piatej zmenky, ktorú minulý týždeň vytiahol prokurátor Ján Šanta. Tvrdí, že kópiu získal z operatívnej činnosti polície.
8:50 - Súd si na pondelkové pojednávanie predvolal ďalších svedkov, napríklad Frederica Thomasa Klinkhammera. Bývalý viceprezident CME, spoločnosti, ktorá vlastní Markízu, zrejme nepríde. Pred senát by sa mal posadiť aj Vladimír Repčík, bývalý riaditeľ Markízy a Jarmila Grujbárová - niekdajšia riaditeľka kancelárie Rady pre vysielanie a retransmisiu (RVR).
8:46 - Televíziu Markíza zastupuje Daniel Lipšic aj Tomáš Langer.
8:42 - V budove Špecializovaného trestného súdu v Pezinku sa schádzajú obhajcovia obžalovaných, na mieste je Ruskov advokát Marek Para. Neprítomného Kočnera zastupuje Michal Mandzák.
Kauza zmenky v skratke
Firma Mariana Kočnera si od roku 2016 nárokuje vyplatenie zmeniek za 69 miliónov eur.
Zmenky údajne podpísal exriaditeľ Markízy Pavol Rusko v roku 2000, aby urovnal spor medzi Gamatexom (Kočner, Agh) a televíziou.
Desiatky miliónov má vyplatiť televízia, keďže Rusko nemá peniaze.
Polícia v roku 2018 obvinila Kočnera a Ruska z falšovania zmeniek. Obaja vinu odmietajú. Zmenky neboli zaznamené v účtovnícke žiadnej z dotknutých spoločností.
Rusko priznáva, že zmenky v účtovníctve nezaznamenal vedome a sľubuje, že čoskoro objasní dôvody.
Exriaditeľ TV Markíza Václav Mika aj bývalá účtovníčka televízie vylúčili existenciu zmeniek.
Pôvodne boli zmenky štyri. Prokurátor súdu predložil kópiu údajnej piatej zmenky, má ju od polície.
Za falšovanie zmeniek je obvinený aj Kočnerov pobočník Štefan Agh, niekdajší majiteľ dvoch zo štyroch zmeniek
Kočner a Agh si vlani písali o „slinovinách", ide o dokumenty v kauze zmenky, komunikáciu šifrovali.
Kočnerov priateľ a exsiskár Peter Tóth vo výpovedi pred políciou naznačil, že zmenky nie sú pravé. Odvolal sa na Kočnerove prerieknutia v spoločných rozhovoroch.
Atrament, pero, papier, tlačiareň aj toner z roku 2000 mal Kočnerovi zaobstarať Jozef Dučák z kauzy Technopol.
Streda, 24. júla (tretí deň pojednávania)
Ani tretí deň hlavného pojednávania v kauze zmeniek TV Markíza sa nezaobišiel bez rozruchu. Súd vypočúval troch svedkov. Najväčší záujem médií aj obžaloby si vyslúžil Kočnerov pobočník Štefan Agh a SMS správy o „slinovinách".
Bývalý Kočnerov obchodný partner tvrdí, že práve jemu patrili dve zo štyroch zmeniek v celkovej hodnote 69 miliónov eur. Agh je obvinený z falšovania zmeniek, nie je však obžalovaný ako Kočner či Pavol Rusko a vystupuje tak v samostatnom prípade.
O slinách v súdnej sieni
Už v utorok prokurátor Ján Šanta naznačil, že má v rukách informácie, ktoré by mohli obžalovaným priťažiť. Ruska sa totiž pýtal na prezývky „slintoš" či „slinoviny".
Exriaditeľa Markízy to doslova urazilo a nepriamo sa však priznal, že ho tak ľudia volajú.
Keď sa prokurátor v stredu opýtal Štefana Agha podobnú otázku, čo mu pripomína slovo „slinoviny” a či ho používal v komunikácii s Kočnerom, obvinený podnikateľ najprv vyhýbavo potvrdil, že je to možné.
Po chvíli sa mu jazyk rozviazal a spustil svoju verziu. „Ja som tento výraz nepoužíval, možno pán Kočner," Agh podráždene a zvýšeným hlasom približuje, že Kočner od neho pýtal dokumenty s podpisom Ruska z obdobia zmeniek, teda z roku 2000.
Ide o komunikáciu, ktorú zatiaľ súd nedovolil prečítať pred médiami a verejnosťou, nie je vylúčené, že pri ďalších pojednávaniach sa podrobný obsah dozvieme.
Správy si písal Agh s Kočnerom ešte vlani a súvisia so zmenkami.
Podľa Daniela Lipšica Kočnerov obchodný partner a majiteľ dvoch zmeniek Agh vysvetlil šifrovanú komunikáciu o „slinovinách” svojsky.
„Jeho vysvetlenie s obsahom komunikácie nesedí. Slová majú svoj ústálený význam, kontext je tiež dôležitý, ale slová sú jednoznačné. O žiadne dokumenty, podpisy, ktoré mal vraj pán Kočner zháňať, nejde. Je tam niečo iné, úplne odlišné” povedal po pojednávaní advokát Markízy.
Hovorí, že správy a ich obsah sú inkriminujúce. Detaily však zatiaľ nepovedal.
Brucho, doktor, slintoš a agent
Obžalovaný Pavol Rusko aj jeho advokát Marek Para takýto postup namietali. „Senát sa pýtal k obsahu listiny, ktorá nebola vykonaná,” zdôraznil Para, prepis správ nie je oficiálnym dôkazom.
Členovia senátu sa pýtali práve na prezývky samotného svedka, Kočnera či Tótha. Štefan Agh vysvetlil, že jeho volali „doktor” alebo „Pišta”, Kočnera zasa „brucho alebo tučko” a Tótha on sám poznal ako „agenta”.
Agh počas výpovede nepriamo potvrdil, že s Tóthom aj Kočnerom sa pozná zo Slovenskej informačnej služby. Denník SME nedávno napísal, že okrem SIS pracoval aj pre ŠtB.
Tóth vraj odovzdával odkazy Aghovi o tom, že sa nemá báť. „Že všetko bude v poriadku," spomínal na časy, keď bol už Kočner vo väzbe. Sám Agh potvrdil, že vo vymáhaní peňazí za zmenky bol pesimistický a Kočnera aj varoval. Chcel sa vraj vyhnúť mediálnemu tlaku ako v roku 1998.
Svoju výpoveď dnes postavil na tom, že zopakoval verziu, na ktorej sa s Kočnerom či Ruskom zhodujú. V niektorých bodoch sa však rozchádzali. Napríklad, kto prvý prišiel s nápadom, že Rusko podpíše dve zmenky na sumu 500 miliónov korún.
Na otázku či boli zmenky a biznis s Kočnerom dobrý nápad povedal: „Ak dopadnú dobre, tak vynikajúci. O generácie budú postarané. Ak dopadnú zle, tak budem musieť dvanásť rokov... Aj keď dostanem dva, tak to bude pre mňa doživotie," dopovedal Agh a odkráčal od novinárov.
Pištoľ pri hlave
Súd v stredu vypočul aj bývalú účtovníčku Markízy Annu Miklošovičovú. Tá potvrdila, že zmenky nikdy neúčtovala a ani o nich nevedela.
Svedkyňa Anna Hausknotzová si pred senátom zaspomínala na slová niekdajšieho šéfa spoločnosti ESPÉ Štúdio, ktorý za korunu predal pohľadávku firme Gamatex, teda Kočnerovi a Aghovi.
„Ľahko sa vám podpisuje zmluva, pani Hausknotzová, keď máte pištoľ pri hlave,” zopakovala slová Siloša Pohanku. O nátlakoch či donucovacích prostriedkoch zo strany Kočnera jeho obchodný spoločník Agh údajne nič nevie.
Kočner na súd do Pezinka zatiaľ nechodí. Jeho advokát požiadal o presun pojednávania do Ústavu na výkon väzby v Bratislave alebo na iné miesto ako v Leopoldove. Podnikateľ obžalovaný v kauze zmenky aj vo vražde Jána Kuciaka s advokátom si totiž myslia, že v Leopoldove sú ich rozhovory monitorované.
Hlavné pojednávanie v Pezinku pokračuje budúci týždeň, od pondelka do stredy.
Tretí deň pojednávania sme sledovali ONLINE. Podrobnosti nájdete pod boxom.
- Marian Kočner a Pavol Rusko sú obžalovaní za falšovanie zmeniek v hodnote 69 milióna eur;
– VIDEO: Kto videl údajné zmenky za milióny?
- exriaditeľ Markízy Václav Mika existenciu zmeniek vylúčil;
- Rusko vinu odmieta;
- priznáva, že zmenky v účtovníctve nezaznamenal vedome a sľubuje, že čoskoro objasní dôvody;
- prokurátor súdu predložil kópiu údajnej piatej zmenky, má ju od polície;
- Kočner si s biznispartnerom Štefanom Aghom vlani písal o „slinovinách", zrejme ide o dokumenty v kauze zmenky;
- hlavné pojednávanie pokračuje aj budúci týždeň, súd predvolal svedka Petra Tótha, Kočnerovho spoločníka Štefana Agha aj Jozefa Dučáka
Tretí deň pojednávania sme sledovali ONLINE. Výsluch svedkov pokračuje aj budúci týždeň, od pondelka do stredy.
15:50 - Rusko v záverečnom vyjadrení opäť naznačuje, že príde s veľkým odhalením, ale ešte neprišiel čas.
15:43 - Akú prezývku mal pán Tóth, zaujíma sa predseda senátu Klemanič. „Ja viem len 'agent', "odpovedal svedok.
15:40 -Sudca Ján Buvala sa pýta aké komunikačné kanály Agh používa. Svedok sa vyhýba priamej odpovedi, sudca sa ho vytrvalo pýta na konkrétne aplikácie. Agh sa najprv tvári, že nevie, čo je šifrovaná komunikácia.
„Ak sa pýtate na Threemu, tak áno,” dodal s tým, že ju používal s Tóthom a Kočnerom.
Sudkyňa Záleská sa pýta na prezývky. „Tí slušnejší ma volajú doktor, Pišta…” k prezývke ku Kočnerovi povedal „Brucho alebo tučko. Ja som ho volal Maroš,” sudkyňa ho prísne upozorní, že „Maroš asi nie je prezývka.”
V závere odpovedá, že nikto ho pred stredajším výsluchom neovplyvňoval ani nevyvíjal nátlak. „Sám som si prepísal poznámky," uviedol na otázku Záleskej.
15:34 - Sudkyňa Pamela Záleská sa Agha pýta, prečo nadobudol pocit, že zo zmeniek nič nebude. „Čakal som, že spor nebude úspešný, bol to taký pocit," váhavo hovorí Agh.
15:31 - Člen senátu Ján Buvala sa pýta, nakoľko dôveroval Kočnerovi. Agh odpovedá, že dôvera sa merať nedá. „Keď sme riešili pohľadávku, tak sme si museli veriť," povedal s tým, že radili sa aj s právnikmi.
15:30 - Sudca sa pýta na okolnosti, za akých spoznal Agh Kočnera.
„Poznal som ho zo začiatku 90-tych rokov. Bližšie sa nebudem vyjadrovať, jedine, ak požiadate o odtajnenie vecí," sudca zrejme pochopil, že sa spoznali prostredníctvom SIS-ky.
Podrobnosti tak vysvetľovať nemusí.
15:26 - Lipšic sa pýta aké prezývky Agh používal pre Ruska. Svedok sa najprv stráni, napokon ho sudca vyzve k odpovedi.
„Boli rôzne prezývky... Pán prokurátor to spomenul. Slintoš, ale aj iné. Nech mi prepáči pán Rusko," povedal Agh pred senátom.
Zrejme touto prezývkou označovali Ruska aj v komunikácii s Kočnerom.
15:18 - „Nemal som voči Ruskovi veľkú dôveru, nech mi prepáči,” hovorí Agh a v závere vety sa zasmeje. Reaguje na to, že Rusko údajne Pohankovi neplatil. Rusko sedí asi dva metre od neho, v lavici obžalovaných.
Lipšic ho konfrontuje, prečo od človeka, ktorému nedôveroval, zobral 500 miliónové zmenky. „Všetci sme mali záujem to ukončiť, mali sme záujem o províziu, my sme dodržiavali dohodu, že sme ich nezverejňovali. My sme to neurobili, celý čas,” vysvetľuje.
„Zmenky boli v trezore. A mali sme dohodu,” hovorí svedok. Tvrdí, že rokovania boli zložité a 100-percentnú záruku nemohli v tom čase mať.
15:12 - Pojednávanie pokračuje po krátkej prestávke. V otázkach pokračuje Daniel Lipšic. V miestnosti pre verejnosť a novinárov prestal na krátku chvíľu fungovať zvukový prenos z pojednávacej miestnosti.
14:59 - Agha sa Lipšic opakovane dopytuje, ako vznikla suma 500 miliónov korún (hodnota dvoch zmeniek) a 80 miliónov korún ako splatená čiastka.
Nasleduje krátka prestávka.
14:52 - „Písal mi (Peter Tóth, pozn. redakcie), či sa môžeme stretnúť. Naliehal, tlačil, aby som prišiel, že je to súrne. Prišiel som do Vajnor. Tam bol ten odkaz, že všetko je ako má byť a mám byť pokojný. Ja som bol v jednaniach opatrný. Boli sme na podobných inštitúciách, veľká dôvera tam nebola,” Agh tým zrejme myslel Slovenskú informačnú službu.
14:50 - „Prišiel za mnou raz jeden pán, že či mám zmenky. Slušne som ho vypoklonkoval. Neskôr som sa dozvedel, že išlo o pána Dučáka, ja som ho dovtedy osobne nepoznal. Pýtal sa ma, či neviem, kde sú originály zmeniek," rozpráva Agh ako ho kontaktovali Kočnerovi blízke osoby.
14:47 - „Raz alebo dvakrát som sa s ním stretol. Hovoril mi o tom, prečo ho (Kočnera, pozn. redakcie) zadržali. Ubezpečoval ma, že mám byť v kľude, že ja s tým nič nemám. Nechal ma pozdravovať od pána Kočnera," spomína Agh na stretnutie s Tóthom.
Tvrdí, že obsah stretnutí bol výlučne taký. „O tom, ako mám vypovedať, mi nepovedal. Viem, že on to hovorí vo výpovedi," priznáva ale, že sa pred výpoveďou stretli.
„Chcel, že či by som sa mohol stretnúť, nepovedal mi s kým," záhadne vysvetľuje Agh.
14:45 - Otázky sa pýta Daniel Lipšic. Začína zisťovať odkiaľ a ako dlho sa Agh pozná s Petrom Tóthom.
„Pána Tótha mám uloženého v telefóne ako agent, neviem čo k tomu povedať," vyhlásil Agh.
14:42 - Vedeli by ste konkretizovať, z čoho ste mali obavy, keď ste sa dozvedeli o tom, že bude súdny proces a že to bude pripomínať rok 1998?
Agh tvrdí, že mal oprávnené obavy, že vzniknú mediálne tlaky. „Markíza dáva dva šoty denne," hovorí o posilnenej medializácii kauzy zo strany zainteresovanej televízie.
14:41 - Michal Mandzák sa odmietol pýtať svedka. Kolo otázok rozbieha Pavol Rusko.
14:27 - Ján Šanta sa svedka ďalej vypytuje, či chcel od neho Kočner iné dokumenty ako tie, ku ktorým sa pred chvíľou priznal. Svedok tvrdí, že nie. V závere odpovedí na Šantove otázky dodáva, že dnes je na dôchodku a pomáha dcére.
Nasledujú otázky od Ruskovho obhajcu Mareka Paru.
14:18 - Prokurátor sa pýta Agha, čo znamená „slinoviny" a či tento výraz používali v komunikácii s Kočnerom. Agh odpovedá vyhýbavo: „Je to možné."
Prokurátor tlačí, či Agh v SMS-kách s Kočnerom používal výraz slinoviny. Prepis komunikácie sa zatiaľ nečítal. Z otázok prokurátora vyplýva, že v správach sa Agh a Kočner rozprávali o dokumentoch k zmenkám a používali šifrované výrazy.
„Ja som tento výraz nepoužíval, možno pán Kočner," Agh podráždene a zvýšeným hlasom približuje, že Kočner od neho pýtal dokumenty s podpisom Ruska z obdobia zmeniek, teda z roku 2000. „Vysvetlili sme si to osobne," dodal.
Agh tvrdí, že Kočner potreboval dokumenty s podpisom Ruska na „nejaké znalecké posudky, neviem. Pýtal sa, či mi ostali nejaké materiály." Agh tvrdí, že žiadne materiály nemal a nemohol ich Kočnerovi ani dať.
Takto Agh vysvetľuje komunikáciu, kde zrejme jeden z nich použil slovo „slinoviny". Prezývkou „slintoš" a podobnými označovali viacerí ľudia práve Pavla Ruska.
14:11 - Hlavné pojednávanie pokračuje. Prokurátor sa pýta na podrobnosti k pohľadávke, ktorú firma Gamatex, teda Agh aj Kočner, kúpili od Siloša Pohanku.
„To riešil pán Kočner," hovorí Agh s tým, že podrobnosti nevie. Pamätá si iba nízku sumu. Pohľadávku kúpili za korunu. „Pán Pohanka niečo dostal, pán Valko niečo. Bola doba kešu," odpovie Agh pred súdom.
O tom, že by malo dôjsť pri odkupovaní pohľadávky k násilnostiam, Agh nevie.
13:58 - Pojednávanie pokračuje po prestávke.
13:46 - Prečo mali 500 miliónové zmenky splatnosť až 15 rokov? Agh tvrdí, že Rusko mal odložené nejaké peniaze. „Keď predá podiely, že to hneď vyplatí," dodal.
Agh tvrdí, že existovali aj zmluvy, ktoré upravovali, čo sa bude diať, ak by 500 miliónov Rusko nevyplatil. „Máte tie zmluvy?" pýta sa prokurátor.
„Nemám, všetko ostalo v Inkasnom servise u pána Kočnera," odpovedá Agh.
13:40 - Na otázku, kto navrhol sumu 500 miliónov korún (na dvoch zmenkách), Agh odpovedal, že rokovali s Valkom aj Ruskom. Kto presne sumu určil, nevie. Takisto nevie odpovedať na to, kto zmenky vyplnil. „Neviem, nám ich doniesol (Valko, pozn. redakcie)," dodal Agh s tým, že on už len dopĺňal zmenky pri prevode do Inkasného servisu.
13:37 - Agh o vymáhaní zmeniek hovorí, že „bol som veľmi pesimistický. Nie preto, že by tie zmenky neboli pravé, ale ten tlak… Znovu sa opakuje rok 1998," povedal.
13:28 - „Pán Valko mal pripravené tie zmenky a boli sme dohodnutí tak, že keď nám nabehne tých 80 miliónov, tak že vtedy nám odovzdajú zmenky. Existovali štyri zmenky. Jedna bola na pána Kočnera, jedna na mňa - tie boli na 250 miliónov.
A potom ešte dve zmenky, jedna na pána Kočnera a jedna na mňa, to boli blanko zmenky. Preto blanko zmenky, pre prípad, že by sa neplnila dohoda," opakuje už známu verziu, ku ktorej sa prikláňa Kočner aj Rusko.
13:20 - Agh opisuje ako hľadali kupcu na ten podiel Markízy, ktorý získali exekúciou. Mezdi rečou spomenie, že „boli sme rokovať s pánom Širokým aj pánom Rezešom z HZDS," hovorí svedok.
13:17 - Kočnerov obchodný spoločník Agh ďalej opisuje, čo sa v minulosti stalo. Ide o pomerne známe fakty. Tak ako Kočner a Rusko, tvrdí, že o vyriešení situácie medzi Gamatexom a Markízou Slovakia sa radili s Ernestom Valkom.
Prečítajte si celú chronológiu kauzy.
13:07 - Svedok Agh opisuje ako s Kočnerom vstúpil do Markízy. Najprv kúpili pohľadávku od Siloša Pohanku a jeho spoločnosti ESPÉ Štúdio.
„Pán Rusko odmietol uznať túto pohľadávku, predmetnú pohľadávku sme odkúpili cez firmu Gamatex. Vo firme som bol konateľ, aj pán Kočner bol.
Najprv sme sa pokúšali vyjednávať, vyjednávanie riešil pán Kočner. Pán Rusko to nechcel riešiť s nami nejakým rokovaním. Následne sme spor začali riešiť právnou cestou. V tom čase som sa poznal s pánom Čongrádym, ktorý sa poznal s pani Volzovou.
Pána Valka sme poznali cez pána Čongrádyho, trénovali nejaké karate. Uvažovali sme ako to riešiť a dospeli sme k záveru, že by sa to podarilo, keby nám pohľadávku uznala pani Volzová."
12:56 - Obhajca Kočnera, Michal Mandzák, navrhol zrušiť dnešný výsluch Štefana Agha. S tým nesúhlasí prokurátor ani advokát Markízy Daniel Lipšic.
Senát rozhodol, že výsluch sa koná. Agh vyhlásil, že chce vypovedať.
12:53 - Súd rozhodol, že čítanie prepisu komunikácie medzi Kočnerom a Aghom, ktoré navrhol prokurátor Šanta, zatiaľ nebude. Rozhodnutie platí iba pre pojednávanie tento a budúci týždeň.
Emil Klemanič to odôvodnil tým, že dôkaz môže byť zásadný pre obhajovu a súd chce takto zachovať právo na obhajobu.
Najprv dokument preštudujú samotní aktéri komunikácie, Agh a Kočner, respektíve ich advokáti.
Sudca dodal, že listiny mohli byť predložené aj skôr.
11:30 - Pojednávanie je prerušené, bude pokračovať o 12:55.
11:26 - Po výpovedi svedkyne nasleduje vyjadrenie obžalovaného Ruska.
„V 98' došlo k exekúcii podniku a vždy tam boli problémy s licenciou ako takou. V roku 2000 reálne nebol žiadny právny nárok na predĺženie licencie, hrozilo, že keď nebudeme mať vysporiadané vzťahy, nebude predĺžená.
Do žiadosti dávate majetkovú štruktúru spoločnosti. Ak dôjde k zmene, musíte do 15 dní oznámiť rade zmenu. Rada má dve možnosti - odsúhlasiť alebo odňať licenciu. My sme to rade neoznámili. Mohla respektíve musela odňať licenciu," uzavrel Rusko.
Reaguje šéfka právneho oddelenia Markízy Lucia Tandlich. „Svedkyňa opakovane povedala, že odňatie licencie Markíze nehrozilo." odvoláva sa aj na vtedajší zákon.
11:16 - Pýta sa advokát Markízy Daniel Lipšic. „Máte vedomosť o tom, že by Ernest Valko poskytoval právne rady účastníkovi konania?"
„Nepočula som o tom," dodáva svedkyňa.
Lipšic naráža na argumenty Ruska, že Valko im poradil podpísať zmenky. Išlo by o nezvyčajný postup zo strany advokáta. Ernest Valko bol totiž okrem advokáta aj samotný člen rady. Ak by radil televízii alebo jej konateľom, radil by zároveň účastníkovi konania pri prideľovaní licencie.
11:13 - Začína sa kolečko otázok od obžalovaného Ruska. Ten sa pýta zväčša na podmienky udeľovania licencie.
„Znamená, že náhla zmena majiteľa bez súhlasu rady mohla viesť k zrušeniu licencie?" pýta sa Rusko.
„To bol majiteľ licencie povinný oznámiť," odpovedá.
11:06 - Ruskov obhajca Marek Para priestor na otázky nechce využiť. Pýta sa Michal Mandzák, advokát Kočnera.
„Pokiaľ viem, právnik pána Kočnera bol pán Agh," reaguje na otázku.
11:03 - Prokurátor sa svedkyne pýta, či pozná prípady, kedy bola licencia odobratá.
„V komerčných televíziách si nepamätám. V niektorých rádiách nedokázali začať vysielať, nezohnali peniaze, v rádiách, ktoré skrachovali, ale u televízií si nepamätám," približuje Hausknotzová.
Kočnera a Agha podľa vlastných slov nepozná. „Nikdy som s nimi nebola zoznámená," upozorňuje. Na otázku, či hrozilo odňatie licencie Markíze, tvrdí, že podľa nej nie.
„To by musela porušiť všetko možné. Rada sa tým nezaoberala," uzavrela.
10:58 - „Ľahko sa vám podpisuje zmluva, pani Hausknotzová, keď máte pištoľ pri hlave,” reprodukuje slová Siloša Pohanku. Čudovala sa totiž, že Pohanka predal pohľadávku za tak lacno. Tú predal v roku 1998 za jednu korunu firme Gamatex, teda Kočnerovi.
10:55 - „Nepostrehla som, že by mali nejaký osobný vzťah. Ani pri jednom,” povedala Hausknotzová k prípadnému vzťahu Valka s Ruskom alebo Volzovou.
10:50 - Bývalá šéfka licenčnej rady sa s Volzovou videla naposledy okolo roku 2001. Prokurátor sa pýta aj na advokáta Ernesta Valka. Ten bol tiež členom licenčnej rady.
„O tom neviem," hovorí svedkyňa na otázku či mal Valko bližšie vzťahy s Ruskom alebo Volzovou. Ide o dôležité otázky - Rusko totiž dlhodobo argumentuje tým, že Ernest Valko okrem pôsobenia v licenčnej rade robil poradenstvo aj Volzovej a že on sám odporúčal Ruskovi podpísať zmenky.
Valko je mŕtvy, zavraždili ho v roku 2010.
10:37 - Svedkyňa rozpráva tom ako si spomína na udeľovanie licencií. Na otázku prokurátora, či bránil niekto z novej licenčnej rady udeleniu licencie pre Markízu, Hausknotzová odpovie záporne. Prokurátor pokračuje v otázkach a pýta sa na vzťah so Sylviou Volzovou. Svedkyňa ju nazvala milou usmievavou paňou.
Vraj sa jej bývalá Ruskova spoločníčka zdôverila a aj si poplakala „že ju Rusko k niečomu nepustil. Ich vzťah už zrejme nebol dobrý, to bolo okolo roku 1995," hovorí s tým, že ona si Ruska pamätá ako korektného.
10:29 - Po prestávke pokračuje hlavné pojednávanie. Pred senátom sedí ďalšia svedkyňa, Anna Hausknotzová, ktorá v minulosti pracovala v licenčnej rade.
10:23 - Prokurátor novinárom povedal, že komunikáciu chce čítať najneskôr popoludní. Detaily hovoriť nechce. Na otázku, čo ak Štefan Agh nepríde, dodáva, že ho môžu nechať predviesť.
10:17 - Prokurátor Šanta predložil prepis komunikácie medzi Štefanom Aghom a Marianom Kočnerom. Ide o inú trestnú vec. Podľa prokurátora je zaujímavá. Ide o ďalšie prekvapenie pojednávania.
Súd musí najprv rozhodnúť o vykonaní dôkazu. Komunikáciu tak médiá ani verejnosť zatiaľ nepočuli. Marek Para namieta a nechce, aby sa komunikácia dostala do médií. Predseda senátu namieta, že médiá prípad sledujú.
Ruskov advokát žiada, aby súd nariadil prokurátorovi, nech vysvetlí, ako sa ku komunikácii Agha a Kočnera dostal.
Predseda senátu odmietne vyzývať prokurátora. „Súd sa vyjadrí, či nejaký dôkaz vykoná alebo nevykoná," odpovie Klemanič.
10:01 - „Pani Miklošovičová potvrdila, že účtovala to, čo jej pani Volzová dala. Účtovníctvo bolo v dezolátnom stave, nekopírovalo položky, ktoré sme mali my, nekopírovalo exekúcie.
Nemal som žiadnu vedomosť o tom, že by zmenky do účtovníctva patrili, a to v situácii, keď tam neboli, nebudem znovu menovať, miliardové hodnoty," povedal v záverečnom vyjadrení Pavol Rusko.
9:57 - Sudca sa pýtal na stretnutie Miklošovičovej s Kočnerom. Zopakovala, že sa stretli iba jediný raz, po boku s Volzovou a Aghom.
Doplňujúcu otázku má ešte Michal Mandzák. Výsluch svedkyne je v závere. Nasleduje vyjadrenie obžalovaného Pavla Ruska.
9:51 - Pýta sa obhajca Markízy Daniel Lipšic. Zaujíma ho, ako by Miklošovičová v účtovníctve evidovala nejaké záväzky.
„Asi v nejakej poznámke, že môže prísť k takému niečomu ako plnenie záväzkov. Nikdy som však nič také neúčtovala,” dodáva.
9:50 - Rusko pokračuje v otázkach. Pýta sa, či bývalá účtovníčka videla Sylviu Volzovú po roku 1999 a či jej dávala podklady.
„Zrejme áno, keď som robila účtovníčku," vyhlásila Miklošovičová, ktorá účtovala pre Markízu Slovakia s.r.o. asi do roku 2001.
9:46 - Nasleduje séria otázok, Miklošovičová odpovedá zväčša jednoslovne. Rusko sa pýta na exekúcie. „Čo je podľa vás exekúcia?"
Advokáti Markízy otázku namietajú. „Toto nie je skúška z exekučného práva," hovorí Lipšic sudcovi. „Len som sa pýtal," kontruje Rusko.
Sudca slovnú prestrelku zastaví a nechá zaevidovať námietku. Otázku napokon nepripúšťa. „Pýtajte sa na prácu, nie na predstavy," usmerní predseda senátu Emil Klemanič obžalovaného Ruska.
9:44 - Svedkyňa odpovedá na otázky obžalovaného Pavla Ruska. Pýta sa jej na zmluvu Markízy Slovakia. „Keďže z tejto zmluvy vyplýva, čo mala plniť, mala byť účtovaná?” Rusko sa zrejme snaží poukázať na to, že nie všetko bolo v účtovníctve zaevidované.
„Musela by som tú zmluvu vidieť, neviem, čo je to presne za zmluva," odpovedá.
„Dobre, prejdeme na inú parketu," vyhlási Rusko sebavedomo. V miestnosti novinárov bádať prekvapenie.
9:39 - Mandzák číta výpoveď účtovníčky ešte z čias, keď odpovedala vyšetrovateľovi. „Účtovníctvo som viedla podľa pokynov pani Volzovej," zaznie v sále.
Miklošovičová požiada o priestor na vysvetlenie. Tvrdí, že vetu povedala v tom zmysle, že jej Volzová nosila podklady a ona účtovala. „Samozrejme, že podľa zákona," dodáva.
9:20 - Pýtajú sa obhajcovia obžalovaných, Marek Para a Michal Mandzák. „Účtovníctvo som viedla tak, ako sa v tú dobu má, podľa zákona. Podklady mi dávala pani Volzová a tie som ja zaevidovala," vysvetľuje postupy Miklošovičová.
Na otázku od Ruskovho advokáta Paru, či mali byť zmenky zaevidované, Miklošovičová odpovedá, že nevie a bolo by zavádzajúce, keby odpovedala, ako by zmenky účtovala. „V praxi som ich nikdy neúčtovala," vyhlásila.
O prípadných súdnych sporoch veľa nevie. „Viem, že tam bol spor s Gamatexom, keď vtedy prišli do kancelárie pán Kočner s pánom Aghom. Ale mňa to z pohľadu útovníčky nezaujímalo, viem, že niečo bolo, ale čo to bolo, to neviem," hovorí.
„Myslím si, že nemala ani dôvod (Volzová, pozn. redakcie) mňa ako účtovníčku informovať," odpovedá Miklošovičová na otázku či vedela o iných súdnych sporoch.
9:14 - Prokurátor Ján Šanta sa niekdajšej účtovníčky pýta, čo by robila, ak by boli nejaké zmenky? Miklošovičová presne nevie, aké by boli postupy. „Riešila by som to s daňovým poradcom," dodala.
Vo výpovedi poznamenáva, že audítori ani daňový úrad žiadne nezrovnalosti nezistil, teda naznačuje, že dokumenty boli v poriadku. Rusko pritom tvrdí, že účtovníctvo v čase vedenia televízie Volzovej bolo v dezolátnom stave, a preto tam zmenky nezaevidoval.
9:06 - „Tieto zmenky som neúčtovala, nikdy som s nimi do kontaktu neprišla,” vyhlásila Miklošovičová, ktorá pracovala v televízii zhruba koncom deväťdesiatych rokov. V tom čase viedla televíziu aj Sylvia Volzová, Ruskova obchodná spoločníčka.
Miklošovičová spresnila, že účtovala pre spoločnosť Markíza Slovakia, s.r.o. „Ani tie, ani iné zmenky som neúčtovala," povedala bývalá dohodárka.
9:02 - Pred senát sa ako svedkyňa posadila Anna Miklošovičová. Bývalá účtovníčka Markízy má v úvode povedať, čo presne v televízii robila. Pýta sa jej prokurátor Ján Šanta.
„S pánom Ruskom som prichádzala do styku sporadicky, keď bolo treba niečo podpísať. Pána Kočnera som videla len raz, keď prišli s pani Volzovou a pánom Aghom do kancelárie."
8:59 - Rusko sa tesne pred pojednávaním osopil na novinára Adama Valčeka (SME). „Vy ste tú zmenku videli? Prečo o nej píšete ako o prelomovej?" pýtal sa zvýšeným hlasom na kópiu údajnej piatej zmenky, ktorú v pondelok predložil prokurátor.
Novinár odvetil, že o nej ako o prelomovej nepíše a že čaká, kedy kópiu uvidí.
8:52 - Novinári čakajú na otvorenie miestností. Na mieste sú už aj advokáti Markízy Daniel Lipšic a Tomáš Kamenec.
Utorok, 23. júla (druhý deň pojednávania)
Druhý deň hlavného pojednávania v zmenkovej kauze bol o čosi menej akčný. Z troch na dnes plánovaných svedkov prišiel iba jeden, Václav Mika. Kľúčovou otázkou preňho bola tá či vedel alebo počul o zmenkách.
Mika vstupoval do Markízy v roku 2006, v tom čase sa väčšinovým akcionárom stala americká spoločnosť CME. Už mesiace predtým sa oboznamoval s tým v akom stave je televízia.
„Štandardné záväzky a potom súdne spory, ktoré sa týkali investigatívnej žurnalistiky alebo spravodajstva. Nič, čo by ohrozovalo fungovanie Markízy," menuje Mika o čom pri vstupe do televízie vedel.
O zmenkách nepočul a nevedel o nich, nevidel ich v písomnej ani inej forme, vyhlásil pred senátom aj obžalovaným Ruskom. „Keby som mal vedomosť, že takéto zmenky existovali, informoval by som CME,” vyhlásil s tým, že sám by určite viac premýšľal a zvažoval svoje kroky.
Mika opisoval aj svoj vzťah s oboma obžalovanými. S Kočnerom sa vraj pozná, tykajú si, stretávali sa na Donovaloch. S Ruskom sa vraj pozná bližšie, nemali vyhranený vzťah ani konflikt.
Na otázku, či mu niekedy osobne povedal o zmenkách, Mika stručne reagoval: „Nikdy.”
Václav Mika na súde v kauze Zmenky.
Rusko avizuje veľké odhalenie
Otázky svojmu známemu kladie aj samotný Rusko. Tykajú si. Niekoľkokrát ich kladie sugestívne, sudca ho napomína. Pýta sa predovšetkým na to, či Mika pri vstupe do televízie vedel o nejakých iných záväzkoch, napríklad o exekúcii podniku z minulosti.
Rusko chcel zrejme navodiť dojem, že v dokumentoch neboli všetky informácie, teda nielen o zmenkách, ale ani o exekúciách.
„Pri nástupe do Markízy takéto riziká v hláseniach ne-bo-li," povie Mika zvýšeným hlasom a posledné slovo vyhláskuje.
Rusko sa po skončení pojednávania postavil aj pred novinárov.
„Keď to v účtovníctve nie je, nie je to ešte žiadny dôkaz, že to neexistuje,” znel hlavný argument Ruska na utorkovom stretnutí.
Záhadným spôsobom a s jemným úsmevom vyhlásil, že mal vážne dôvody, prečo o zmenkách nepovedal mnohým ľuďom, respektíve iba niektorým.
„Ešte neprišiel čas, ale čoskoro sa to dozviete,” týmito slovami ukončil debatu pred novinármi a odišiel.
Advokát Markízy Daniel Lipšic poznamenal, že je to prinajmenšom čudné, keď sa Rusko ako na svedkov odvoláva na mŕtveho advokáta Ernesta Valka či Petra Čongrádyho, ktorý už tiež nie je na žive.
„O údajných zmenkách vedeli len obžalovaní a len mŕtvi účastníci,” zhodnotil po pojednávaní prokurátor Ján Šanta. „Nikde neboli zaznamenané, neexistuje po nich stopa,” uzavrel.
Ruskov argument, že zmenky iba nezaevidoval do účtovníctva, Šanta spochybňuje. „Je to súčasť jeho obhajoby. Ak ale niekde neexistujú zaznamenané dve miliardy korún, je to na zváženie.”
Keď úsmev vyrušuje
Úsmevná a pomerne bizarná situácia nastala v utorok predpoludním. Ruskovmu advokátovi Marekovi Parovi prekážalo, že sa naňho šéfka právneho oddelenia Markízy údajne usmievala, keď rozprával.
„Je to znevažujúce a vyrušuje ma to," vyhlásil Para.
Následne sa strhla hlasná slovná výmena advokátov Lipšica a Paru, sudca musel opakovane skríknuť „stačilo". Následne dodal, že kým nie je narušený chod pojednávania, úsmevy zakázať nemôže.
Kočner si dáva podmienky
Marian Kočner na pojednávanie neprišiel. Jeho obhajca Michal Mandzák tvrdí, že „klient chce vypovedať a zúčastniť sa konania.” Navrhuje však zmeniť miesto, teda aby sa pojednávanie presunulo do ústavu na výkon väzby, napríklad v Bratislave.
Zatiaľ sa Kočnerova výpoveď z prípravného konania nečítala. K takému postupu by súd pristúpil až vtedy, ak by Kočner definitívne prehlásil, že sa nechce teraz, ani v budúcnosti zúčastniť žiadneho z pojednávaní.
Hlavné pojednávanie pokračuje aj v stredu. Súd plánuje vypočuť viacerých svedkov, medzi nimi Kočnerovho spoločníka Štefana Agha, ktorý je ďalšou z ústredných postáv kauzy zmenky.
- Televízia Markíza žiada zaplatiť škodu za súdne poplatky vo výške viac ako 2 milióny eur;
- prokurátor v pondelok predložil kópiu údajne piatej zmenky, ktorú má vraj od polície;
- Rusko o nej nevie, pamätá si na podpisovanie štyroch zmeniek;
- hlavné pojednávanie pokračuje aj budúci týždeň;
- Marian Kočner chce vraj vypovedať a zúčastniť sa pojednávania, ale v ústave na výkon väzby;
- Kočnerovi a Ruskovi hrozí 12 až 20 rokov väzenia.
Ďakujeme, že ste sledovali ONLINE z hlavného pojednávania. Pokračujeme v stredu.
14:54 - Pojednávanie je nateraz prerušené. Zajtra by mal vypovedať dôležitý svedok Štefan Agh.
14:40 - Po prestávke pokračuje hlavné pojednávanie. Posudky sa čítať nateraz nebudú, navrhol prokurátor.
14:07 - Nasleduje vyjadrenie obžalovaného Pavla Ruska. Opakuje, že v účtovníctve nebolo mnoho iných informácií, „takže sa nemohol dozvedieť ani o zmenkách. Jeho informačná báza boli zmluvy, listiny a keď to tam nebolo, tak to nemohol vedieť. Nemal to odkiaľ vedieť," hovorí Rusko.
Naznačuje, že Mika ani nemohol vedieť o niečom, čo mu mohlo povedať len pár ľudí.
13:59 - Sudca sa pýta Miku na to, či mal s Ruskom alebo Kočnerom nejaký konflikt. „Nemyslím si, že sme mali nejaký vyhranený vzťah alebo konflikt," odpovedá exriaditeľ Markízy.
So Štefanom Aghom sa vraj bližiše nepozná, „ale videli sme sa."
13:55 - Lipšic sa Miku pýta na Ernesta Valka. Ten tvrdí, že sa s ním poznal, nemali zlý vzťah, ale neboli spolu často. Advokát sa ďalej dopytuje, čo si myslí, či by Ernest Valko ako právnik poskytoval poradenstvo niekomu, koho rieši regulačný orgán. Valko totiž bol členom rady, teda regulačného orgánu.
Lipšic otázkou naráža na to, či je reálne, že Valko poradil Ruskovi a Markíze, aby zmenky za 69 miliónov eur podpísal. Takáto je totiž verzia Ruska aj Kočnera. Valka zavraždili lupiči v roku 2010.
Marek Para vzniesol k otázke námietky, súd mu vyhovel.
13:37 - Otázky kladie Rusko. Pýta sa Miku či napríklad z dokumentov, ktoré pri preberaní spoločnosti vyčítal informácie napríklad o bývalej exekúcii podniku. Rusko tým zrejme chce navodiť dojem, že v dokumentoch neboli všetky informácie.
„Pri nástupe do Markízy takéto riziká v hláseniach neboli," povie Mika zvýšeným hlasom a posledné slovo vyhláskuje.
13:19 - Nasledujú otázky od obhajcov Ruska a Kočnera. Má vysvetliť, kedy a odkiaľ sa o zmenkách dozvedel alebo v akom zmysle by vedomosť o zmenkách zmenila jeho názor vstupu do spoločnosti. Odvetil, že by si to viac premyslel, ak by spoločnosť bola zaťažená niečim takým ako miliardové zmenky.
Michal Mandzák ho požiada, aby povedal všetko, čo sa doteraz dozvedel z médií. V miestnosti pre médiá a verejnosť sa viacerí začudujú.
„Nie je to moja povinnosť tu rozprávať všetko, čo som prečítal," odvetí Mika a otázka Mandzáka ide dostratena.
13:17 - Mika odpovedá aké záväzky mala Markíza: „štandardné záväzky a potom súdne spory, ktoré sa týkali investigatívnej žurnalistiky alebo spravodajstva. Nič, čo by ohrozovalo fungovanie Markízy," dodal.
13:14 - „Poznáme sa z čias Slovenskej televízie, stretávali sme sa na Donovaloch, tykáme si," zhodnotil Mika svoj vzťah s Kočnerom.
Na otázku, akú približne má hodnotu licencia, Mika odpovie: „sedem-osem miliárd korún." Rusko argumentuje práve licenciou - prečo zmenky podpísal.
13:11 - Mika má opísať vzťah s Ruskom a Kočnerom. „S pánom Ruskom sa poznám oveľa lepšie, tykáme si," dodal s tým, že pozná sa aj s Kočnerom. Na otázku prokurátora či sa mu niekedy Rusko zmienil o zmenkách, Mika odpovedal záporne.
13:07 - Václav Mika ako svedok vypovedá, že o zmenkách pri vstupe do Markízy nevedel. Šéfoval jej od roku 2006 do roku 2010.
„Ak by také zmenky existovali, pátral by som po tom, o čo ide, možno by to zmenilo moje rozhodnutie (vstúpiť do spoločnosti, pozn. redakcie)," povedal Mika k zmenkám. Tvrdí, že v žiadnej písomnej ani inej firme zmenky nezaznamenal.
12:55 - Do budovy Špecializovaného trestného súdu vstúpil bývalý riaditeľ Markízy Václav Mika. „Už som vypovedal, takže budem konzistentný,“ odpovedal na otázku, ako chce vypovedať.
11:43 - Sudca vyhlásil prestávku do 13:00. Po nej by mal vstúpiť svedok Václav Mika. Ostatní predvolaní svedkovia, súčasný riaditeľ Markízy ani bývalá šéfka Zuzana Ťapáková zrejme neprídu.
11:36 - V súdnej sieni pokračuje prokurátor s čítaním dôkazov, ktoré sa týkajú ďalšej Kočnerovej firmy - Správa a inkaso zmeniek. Spoločnosť si po rokoch začala vymáhať takmer 70 miliónov eur od ručiteľa, teda od televízie Markíza.
11:25 - Slovo má opäť prokurátor Šanta. Číta dokumenty z Kočnerovej firmy Inkasný Servis. Práve tá mala v minulosti vlastniť zmenky. Podľa slov prokurátora, zmenky za pol miliardy korún v majetku firmy zaznamenané nie sú.
11:14 - Mandzák upozornil, že v dobovej účtovnej závierke Markízy je nevyplnená tabuľka finančných tokov. Naznačuje, že nielen poznámka o zmenkách, ale aj iné informácie sa v dokumentoch nenachádzajú.
10:56 - Rusko opäť reaguje a opakuje, že zmenky v účtovníctve nepoznačil vedome. Pripúšťa, že to mohla byť chyba.
„Nič nové sa zo žiadnej auditnej správy či súvah nedozvieme. Keď to tam raz nebolo, tak to tam nemôže byť. Netvárme sa, že tu máme tridsať dôkazov. Nedal som to tam (zmenky do účtovníctva, pozn. redakcie), ak to bola chyba… Keď to v účtovníctve nie je, nie je to žiadny dôkaz, že to neexistuje."
10:52 - Zo správy Markízy vyplýva, že skupina CME vyplatila Ruskovi za predaj podielu 81 miliónov a potom 494 miliónov korún. Ešte včera Rusko odmietol potvrdiť presnú sumu, ktorú za predaj zinkasoval. Dodal však, že o peniaze prišiel v rokoch 2010 a 2011.
10:41 - Prokurátor Šanta pokračuje v čítaní dôkazov zo spisu, napríklad z trestného oznámenia Markízy.
10:39 - Po prestávke pokračuje pojednávanie. Predvolaní svedkovia sa zatiaľ nedostavili. Súčasný riaditeľ televízie Mattias Settele je v zahraničí, doručenka z predvolania pre exriaditeľku Zuzanu Ťapákovú súdu neprišla, bývalý šéf Markízy Václav Mika by mal prísť popoludní.
10:25 - Rusko nepopiera, že o zmenkách nepovedal. Bol vraj presvedčený o tom, že tam nepatria. Namieta audit televízie, z ktorého citoval prokurátor Šanta.
„Chcem zdôrazniť, že tam nikde nebola zmienená ani exekúcia, hoci existovala. Audit sa robil preto, aby sa zakryl problém. Zmenky tam nie sú, lebo som ich tam nedával.
Audit bol robený, nebojím sa povedať, účelovo, aby sa doplnili veci, ktoré tam chýbali. Hrozili riziká, existoval nový majiteľ podielu vo vzťahu k podielu Volzovej.
Sudca vyhlásil 10-minútovú prestávku.
10:15 - Prokurátor Ján Šanta naďalej číta listiny zo spisu. Koncom vlaňajška Markíza pred vyšetrovateľmi potvrdila, že zmenky nie sú uvedené v účtovníctve a ani v iných dokumentoch. V rokoch 2000 a 2001 Pavol Rusko podpísal vyjadrenie pre audítorov, zmenky nespomenul.
10:03 - Rusko sa bráni, že v zmluve pri predaji Markízy z roku 2000 neboli spomenuté zmenky. Argumentuje tým, že tam nebola ani exekúcia, hoci jej televízia čelila. Naznačuje, že vyhlásenie o tom, že spoločnosť nemá záväzky, bolo len formálne.
9:36 - Nasleduje čítanie listín. Prokurátor Ján Šanta číta listiny. K dôkazom obžaloby sa vyjadruje aj samotný Rusko.
9:29 - Netrvalo ani pol hodinu a v súdnej sieni bola slovná výmena. Ruskovmu obhajcovi Parovi prekážalo, že sa advokáti Markízy usmievajú. Vraj ho to vyrušuje a považuje to za znevažujúce.
Lipšic s Parom sa so zvýšeným hlasom dohadovali. Sudca niekoľkokrát zakričal „stačilo". Napokon sa priklonil k názoru, že nikomu nemôže zakázať úsmevy.
9:20 - Obhajcovia dopĺňajú ďalšie listiny. Zástupcovia Markízy doplnili kópiu zmluvy z roku 2000, keď Pavol Rusko predával televíziu. Z nej podľa advokáta vyplýva, že Rusko Američanom o zmenkách nepovedal.
Mandzák dopĺňa nový posudok k policajnému posudku, ktorý sa zaoberal tým či Kočner v účtovníctve svojich firiem evidoval zmenky.
9:07 - Michal Mandzák, obhajca Mariana Kočnera sudcovi povedal, že jeho klient by chcel vypovedať. Žiada však, aby pojednávanie presunuli do Ústavu na výkon väzby v Bratislave.
Mandzák už dlhšie tvrdí, že nemôže s obžalovaným Kočnerom rozprávať dôverne. Má podozrenie, že miestnosť v Leopoldove, kde sa stretávajú, je monitorovaná. Dodal, že vypovedať môže aj inde, len nie v Leopoldove.
Michal Mandzák, obhajca Mariana Kočnera.
9:05 - Medzi predvolanými svedkami je bývalá riaditeľka Markízy Zuzana Ťapáková. Sudca povedal, že si neprevzala doručenku, nie je tak isté, že na pojednávanie príde.
8:50 - Pred pojednávacou miestnosťou už stoja právni zástupcovia Markízy, Tomáš Kamenec a Daniel Lipšic. Prišli už aj obhajcovia obžalovaných. Michal Mandzák zastupuje neprítomného Kočnera, Marek Para zasa Ruska.
Pondelok, 22. júla (prvý deň pojednávania)
V pondelok sa začal súdny proces s Marianom Kočnerom a Pavlom Ruskom. Sú obžalovaní, že si podvodným spôsobom vyrobili zmenky v hodnote 69 miliónov eur. Podpísal mu ich bývalý riaditeľ Pavol Rusko s tým, že ručí majetkom televízie.
Keďže Rusko dnes peniaze nemá, Kočner si desiatky miliónov pýta od samotnej Markízy. Televízia podala trestné oznámenie, dnes obom mužom hrozí 12 až 20 rokov väzenia.
Azda najvzrušujúcejším momentom pondelkového pojednávania bolo, keď prokurátor Ján Šanta vytiahol údajnú piatu zmenku, Ruskovi, jeho obhajcovi a ani právnemu zástupcovi neprítomného Kočnera sa nepodarilo skryť prekvapenie.
„Je to kópia, zmenka bola získaná po podaní obžaloby. V tejto chvíli nemám k dispozícii originál," povedal prokurátor a prítomným rozdával papiere. Pred sudcom povedal, že údajnú zmenku získal vďaka operatívnym činnostiam polície.
O téme sme pripravili špeciálny podcast, s vyjadreniami obžalovaného Pavla Ruska, prokurátora Jána Šantu, advokáta Daniela Lipšica a aj s vysvetlením kauzy od Zuzany Petkovej:
Nová zmenka?
Nie je jasné, o akú zmenku ide, čo ňou chcel prokurátor naznačiť, ani na aký objem peňazí je vystavená. Bližšie informácie o nej neprezradil ani po skončení prvej časti pojednávania.
Obhajcovia Kočnera a Ruska nahlas namietali a nesúhlasne krútili hlavou. Marek Para papier spochybnil, že nejde o originál.
Rusko odvetil, že si na podpisovanie piatej zmenky nespomína. „Pamätám si tak, že som podpisoval štyri zmenky,” povedal pred senátom.
Pojednávania sú zatiaľ naplánované do budúcej stredy. Marian Kočner ani na jedno z nich nemusí prísť. Požiadal súd, aby sa pojednávalo bez neho a senát mu vyhovel.
„Keď niekto dá najavo, že nechce využiť svoje práva, treba to rešpektovať a nie nútiť ho inak. Preto súd rozhodol tak, že hlavné pojednávanie bude bez obžalovaného Mariana Kočnera," objasnil predseda senátu Emil Klemanič.
Svedkovia na scéne
Pavol Rusko predpoludním vyčerpávajúco rozprával o histórii televízie, o tom, do akých problémov sa dostal „vďaka bývalej spoločníčke Silvii Volzovej”, ako Markíza takmer prišla o licenciu a ako sa napokon dostal do politiky.
„Rok 2000 som si nevymyslel, bol som donútený, lebo nám na hlavu spadli problémy a mafia. Pomohol nám zachrániť televíziu, zbaviť sa najväčšieho rizika - a tou je pani Volzová. Určite to za to stálo. Bol som rád, že som to vyriešil tak ako som to vyriešil," povedal v závere svojej reči Rusko.
Rusko mal vysvetliť, prečo sa zmenky neuvádzajú v žiadnom účtovníctve ani v ekonomických dokumentoch. Jeho hlavným argumentom bolo, že v tej dobe riešil mnoho záležitosti ústne.
„Aj veľa podielov som vlastnil ústne. Nepovažoval som to za potrebné. Mal som aj bezpečnostné dôvody na to, aby som neurobil tlačovku k podpisu zmeniek. Vedeli o tom štyria či piati ľudia. Vedela to moja exmanželka, vás to nezaujímalo," posťažoval sa obžalovaný exriaditeľ.
Nie je spokojný, že medzi svedkami nefiguruje jeho exmanželka, ktorá vraj o zmenkách vedela. Zároveň sa mu nepáči, že súd chce uplynulé dni vypočuť viacerých svedkov, medzi nimi bývalých riaditeľov Markízy ako Václava Miku, Zuzanu Ťapákovú či Vladimíra Repčíka.
Budúci týždeň by mal súd vypočuť aj Petra Tótha. Blízky priateľ Mariana Kočnera teraz vypovedá proti nemu. Vo výpovedi v kauze vyšetrovania vraždy novinára Jána Kuciaka, Peter Tóth naznačil, že zmenky nemusia byť pravé:
„Musím povedať, že sa predo mnou jeden alebo dvakrát preriekol v súvislosti s antedatovaním zmeniek televízie Markíza," mali znieť Tóthove slová.
Rusko vo Five Star Residence
Situácia sa opäť vyostrila pri kolečku otázok od advokáta Markízy Daniela Lipšica. „Áno, bývam tam,” dodal podráždený Rusko na otázku, či býva v byte v komplexe Five Star Residence.
Ten sa spája okrem Kočnera aj s dnes už odsúdeným Ladislavom Bašternákom. Rusko povedal, že peniaze platí „pánovi z Piešťan. Platím ho ja a priateľka, a čo?!” zvýšil hlas v miestnosti.
Prokurátor Ján Šanta sa pýta Ruska, čo znamenajú prezývky slintoš či slina v súvislosti s ním, neskôr sa opraví, že aj vo všeobecnosti. Obhajca Para otázku namieta, že nesúvisí so zmenkami, namieta ju aj obhajca Kočnera.
Sudca žiada vysvetliť otázku. Prokurátor naznačuje, že tieto pojmy sa „možno môžu objaviť inde". Nepovedal však či súvisí s iným dôkazom. V pojednávacej miestnosti je opäť slovná výmena.
Súd napokon otázku nepripustil dovtedy, kým nebudú predložené súvisiace listiny.
Pomerne veľké vášne vyvolala aj otázka Daniela Lipšica. Ten sa Ruska pýtal, kto mu platí právnikov.
Advokát Markízy sa totiž domnieva, že ak by Ruskovi platil právnikov spoluobžalovaný Kočner, mohol by to byť problém.
Prvý deň súdneho procesu sme sledovali ONLINE. Môžete si ho prečítať pod textom. Pojednávanie bude pokračovať až do stredy a potom opäť budúci týždeň.
17:31 - Obhajca Mariana Kočnera Michal Mandzák pripomenul, že jeho klient údajne chce vypovedať, ale nemôže sa poradiť s právnikmi v utajenom režime. Kočnerovi advokáti dlhodobo tvrdia, že miestnosť v Leopoldove, kde sa s Kočnerom stretávajú, je odpočúvaná.
17:23 - Lipšic sa pýta na zdroj príjmov u Ruska. Hovorí, že žije s priateľkou, ktorá má modelingovú agentúru, a teda naznačuje, že hospodária zo spoločnej kasy. Advokát Markízy sa ďalej pýta, kto Ruskovi platí právnikov.
Lipšic sa domnieva, že ak by boli hradené spoluobžalovaným, teda Kočnerom, mohol by to byť problém.
17:17 - Rusko opakovane odmietol odpovedať, ktorí odborníci alebo advokáti mu poradili, aby v tom čase pristúpil k podpisu zmeniek. Naznačil, že je po hodinách výsluchu vyčerpaný a musí si rozmyslieť či a kedy to obhajcom Markízy alebo prokurátorovi povie.
17:06 - Prokurátor Ján Šanta sa pýta Ruska, čo znamenajú prezývky slintoš či slina v súvislosti s ním, neskôr sa opraví, že aj vo všeobecnosti. Obhajca Para otázku namieta, že nesúvisí so zmenkami, namieta ju aj obhajca Kočnera.
Súd napokon otázku nepripustil, až keď budú predložené súvisiace listiny.
16:59 - „Nie som účtovník," odpovedal Rusko na otázku, ako dal doporiadku účtovníctvo. „Mňa to nezaujímalo," dodal na adresu zmeniek za 500 miliónov korún.
16:51 - Člen senátu sa pýta na protihodnotu za zmenky: Uchovanie licencie, možnosť profitovať z prevádzky, zmena podielu a vyriešenie ohrozenia problému akým bola pani Volzová.
16:47 - Pokračuje pojednávanie. Ruska sa tentoraz pýta predseda senátu Emil Klemanič. Pýta sa na vzťah s Kočnerom. Najprv si vraj nevedeli prísť na meno, ale urobil preňho aj láskavosť, keď mal Rusko problémy.
„Mohol ma vyhodiť na ulicu, neurobil to," spomína Rusko s pokojným hlasom. Vraj neskôr ocenil, že sa takto Kočner zachoval.
16:30 - Rusko odmietol odpovedať na otázku, či predajom televízie získal 670 miliónov korún. Tvrdí však, že o peniaze prišiel v rokoch 2010 a 2011.
15:29 - Rusko priznal, že býva v byte v komplexe Five Star Residence. Najprv sa otázke o tom, kto ho platí, vyhýba. Napokon povie, že byt mu prenajíma „pán z Piešťan".
„Platím ho ja a moja priateľka, a čo?!" opýtal sa podráždene Rusko. Sudca ho upozornil, že to nebolo na mieste.
S komplexom Five Star Residence sa spája dnes už odsúdený Ladislav Bašternák. Ten profitoval na nadmerných odpočtoch DPH. Developerom bol Marian Kočner. Ten previedol na svoju firmu 17 bytov za jedno euro.
15:20 - S otázkami pokračuje advokát Markízy Daniel Lipšic. Od Ruska chce, aby opísal vzťah s Kočnerom. „Poznali sme sa z recitačných pretekov," začína Rusko.
15:18 - Jediný svetlý bod celého podpisovania bola podľa Ruska prítomnosť Ernesta Valka. Advokáta, ktorého zavraždili v roku 2010, spomína Rusko na pondelkovom pojednávaní opakovane. Podľa jeho verzie to mal byť práve advokát Valko, kto mu podpis zmeniek odporúčal.
14:55 - S otázkami pokračuje Kočnerov obhajca Michal Mandzák. Nejde o otázky na telo, skôr o „oboznamovanie sa s listinami." Keď sa Mandzák pýta prvú otázku, sudca ho upozorní, aby nemal komentatívne prvky, napríklad, koľko miliónov korún je „smiešna suma".
13:40 - Popoludní pokračuje pojednávanie. Rusko odpovedá na otázky, tentoraz od jeho obhajcu Mareka Paru. Rozpráva o valných zhromaždeniach Markízy, o niekdajšej spoločníčke v televízii Sylvii Volzovej, o prevode podielov, aj o licencii. Na zmenky sa ho advokát zatiaľ nepýta, Rusko o nich sám nehovorí.
12:10 - „Nemám viac otázok," povedal prokurátor Šanta. Nasleduje obedová prestávka. V pojednávaní sa bude pokračovať okolo 13:20. Po nej sa bude Ruska pýtať obhajoba oboch strán sporu.
12:07 - Rusko spresnil, že to bolo asi v roku 2015, kedy zistil, že nie je schopný zaplatiť zmenky. V praxi to znamená, že pohľadávky bude musieť splatiť televízia. Šanta sa ho ďalej pýta, či a kedy o tom povedal kompetentným ľuďom z Markízy.
„Jednal som s právnikmi, oslovili ma. Chceli, aby som vypovedal proti Kočnerovi," ozrejmil exriaditeľ televízie.
11:50 - Prokurátor sa opäť vracia k otázke: koľko zmeniek ste podpísali? Štyri alebo viac zmeniek? „Nepamätám si, že by som podpisoval túto zmenku. Pamätám si tak, že som podpísal štyri zmenky," povedal Rusko.
11:48 - „Je to kópia, zmenka bola získaná po podaní obžaloby. V tejto chvíli nemám k dispozícii originál," ako zdroj získanej zmenky prokurátor uviedol operatívnu činnosť polície. Para s Mandzákom nesúhlasne krútia hlavami.
11:44 - Sudca necháva formálne zaevidovať novú listinu. Marek Para, Ruskov obhajca, namieta, že nejde o originál, že prokurátor nepovedal, odkiaľ listinu zabezpečil.
11:41 - „Áno," odpovedá Rusko na otázku, či podpísal 30. júna 2000 zmenky. „Pokiaľ si dobre pamätám, podpísal som štyri zmenky a na každom boli dva podpisy," vyhlásil Rusko.
V tom okamihu mu prokurátor podáva do ruky papier a pýta sa, či má ísť o ďalšiu, piatu zmenku. Obhajcovia obžalovaných aj samotný Rusko vyzerajú prekvapene. Ide o zatiaľ najneočakávanejší zvrat počas pojednávania.
11:38 - Rusko má vysvetliť, prečo v žiadnych ekonomických dokumentoch nezmienil o existencii zmeniek.
„V roku 2000 sme drvivú väčšinu riešili ústne. Aj veľa podielov som vlastnil ústne. Nepovažoval som to za potrebné. Mal som aj bezpečnostné dôvody na to, aby som neurobil tlačovku k podpisu zmeniek. To, že som to takto vyriešil… Vedeli o tom štyria či piati ľudia. Vedela to moja exmanželka, vás to nezaujímalo," odpovedá Rusko. Prokurátorovi odpoveď nestačí a opakovane sa pýta.
11:30 - V pojednávacej miestnosti sa strhla slovná prestrelka. „Ako ste dospeli k tomu, že ste akceptovali sumu 26-miliónov eur na zmenkách, počnúc rokom 2016?" opýtal sa Šanta. Rusko odvetil, že mu to povedal právny zástupca Mariana Kočnera.
Michal Mandzák do slovnej prestrelky vstúpil vysvetľovaním. Prerušil ich sudca a navrhol Ruskovi, aby keď nechce odpovedať na kapcióznu alebo sugestívnu otázku, nech odmietne. Rusko si nechal poradiť a neodpovedal.
11:26 - „Prečo ste situáciu s existenciou zmeniek neriešili už vtedy?" pýta sa prokurátor Šanta, prečo Rusko v čase odchody do politiky, okolo roku 2001, nehovoril o zmenkách. Rusko menuje viaceré dôvody a opakuje problémy, ktorým v tom čase čelil.
11:23 - „Prvý úspech bol, že nikoho nezabili. My sme jednali s tými, ktorí sú dnes súdení alebo odsúdení za vraždy,” bráni sa Rusko zvýšeným hlasom. „V tom čase bolo moje videnie také, že som situáciu zastabilizoval."
11:20 - Prokurátor Ján Šanta sa pýta obžalovaného Ruska. Spochybňuje, že v období roku 2000 stabilizoval Markízu. „Zisky sú len čísla," vyhlásil Rusko.
11:16 - „Rok 2000 som si nevymyslel, bol som donútený, lebo nám na hlavu spadli problémy a mafia. Pomohol nám zachrániť televíziu, zbaviť sa najväčšieho rizika - a tou je pani Volzová. Určite to za to stálo. Bol som rád, že som to vyriešil tak ako som to vyriešil," povedal v závere Rusko.
11:10 - Po štyriadsiatich minútach Rusko po prvý raz spomenie zmenky. „30. júna sa urobil krok k zachráneniu licencie," povedal.
„To, čo sa nepodarilo ustrážiť bolo, keď sme museli odísť z Markízy pred podpisom licencie. Museli sme ju predať pod cenu. Nikto by ju totiž nekúpil, kým by tam boli Ruskovci,” Rusko medzičasom vyhlásil, že bol v tom čase jedným z troch najvplyvnejších ľudí v krajine.
11:07 - Obžalovaný Rusko rozpráva o vstupe do politiky aj o tom, že Európa smeruje k digitalizácii.
10:58 - „80-miliónové vysporiadanie tohto sporu je hlúposť. To bol len prvý krok, aby sme získali kontrolu nad stranou sporu." Rusko zrejme naráža na splatenie sporu od CME pre spoločnosť Gamatex. Po pol hodine vystupovania stále neprišlo celé vysvetlenie okolností podpisov zmeniek.
10:50 - Rusko vysvetľuje celú históriu televízie a licencie. „Dostali sme informáciu, že niektorým politickým štruktúram by vyhovovalo, že licencia samotnou exekúciou podniku nezákonným spôsobom prešla pod Gamatex, a teda zanikla. To bolo prijateľné pre tých, ktorí chceli, aby Markíza skončila a mohli sa uchádzať o licenciu," tvrdí obžalovaný.
Dostáva sa do roku 2000, kedy mali vzniknúť zmenky. Genézu prípadu si môžete pozrieť TU.
10:34 - „Pokiaľ ide o prípravné konanie, bol som šokovaný tendečnosťou a odopieraním dôkazov, ktoré mali a mohli byť v môj prospech. Neboli vypočutí štyria svedkovia, vrátane Viery Ruskovej, ktorá sa so mnou rozviedla a nemá mi prečo kryť chrbát," podľa Ruska jeho exmanželka o zmenkách vedela.
10:28 - Pojednávanie pokračuje, priamo pred senát sa posadil obžalovaný Rusko. Priniesol si aj flipchart na znázorňovanie, verejnosť ani viaceré médiá na papiere nevidia. Sedia v miestnosti za pojednávacou miestnosťou. „Chcem vypovedať v plnom rozsahu," povedal Rusko na úvod. Sudca Klemanič mu na úvod skontroloval poznámky.
10:09 - Exriaditeľ predniesol stručné vyhlásenie: „Cítim sa a som nevinný." Nasleduje prestávka a po nej výsluch obžalovaného Ruska.
10:05 - Reaguje aj právny zástupca Markízy, Daniel Lipšic. Pripomenul, že televízia si nárokuje na náhradu škody, ktorá je dnes vo výške viac ako dva milióny eur.
10:01 - Marek Para predložil ďalšie dôkazy, ktoré chce doplniť do spisu. Ide o ďalšie znalecké posudky. V závere jeho reči povedal, že proces dokazovania bol jednostranný v prospech Markízy: „Ešte som taký nezažil a dúfam, že ani nezažijem," dodal Para.
9:53 - Kočnerov advokát Mandzák naznačuje, že televízia Markíza začala spor o falšovanie zmeniek účelovo. „Normálna reakcia, pokiaľ vám dôjde falošná zmenka, je taká, že sa hneď obrátite na orgány činné v trestnom konaní. Dva roky čakali, prehrávali a potom sa obrátili na súd,” tvrdí obhajca.
9:48 - „Spoločným konaním falšovali cenné papiere. Pred súdom predložili dôkaz, o ktorom vedeli, že je sfalšovaný," znejú posledné vety z obžaloby. Na rade sú obhajcovia obžalovaných. Za Mariana Kočnera je Michal Mandzák, za Pavla Ruska bude vystupovať Marek Para.
9:34 - Prokurátor Ján Šanta začína čítať obžalobu. Tvrdí, že štyri zmenky nie sú z roku 2000 tak ako to tvrdí Kočner s Ruskom, ale najskôr po roku 2013.
9:20 - „Keď niekto dá najavo, že nechce využiť svoje práva, treba to rešpektovať a nie nútiť ho inak. Preto súd rozhodol tak, že hlavné pojednávanie bude bez obžalovaného Mariana Kočnera," povedal na úvod sudca Emil Klemanič, prečo sa bude pojednávať bez Kočnera.
9:00 - Začína sa pojednávanie. Pavol Rusko sedí na lavici obžalovaných, predsedovi senátu Emilovi Klemaničovi predkladá občiansky preukaz.
8:55 - Pred pojednávacou miestnosťou sú desiatky novinárov. Záujem médií aj verejnosti o kauzu je veľký, v Pezinku pre nich vyčlenili dve miestnosti.
8:48 - Prišiel jeden z obžalovaných Pavol Rusko. Ten nie je stíhaný väzobne, ale má elektronický náramok. Druhý obžalovaný, Marian Kočner, do Pezinka nepríde. Pojednávať sa bude bez jeho prítomnosti.
8:25 - Prišli aj právni zástupcovia Markízy Daniel Lipšic aj Tomáš Kamenec. Televízia v tomto spore podala trestné oznámenie za falšovanie, je v pozícii poškodenej strany.
8:18 - Do budovy Špecializovaného trestného súdu v Pezinku prišiel aj jeden z advokátov Marek Para. Priniesol niekoľko spisov dokumentov.
Kauzy Pavla Ruska , Kauzy , Kauza zmenky , Kauza Five Star Residence , Marian Kočner
Kočnerovi právnici naťahujú čas. Ako Rusko likviduje opozíciu (podcast)
Aktuality > Krimi > Kauza zmenky: Sudca nariadil predviesť Petra Tótha na septembrový súd. Prísť by mal aj Kočner